| #### CAPUT LVIII. Quod tertio alphabeto propriam causam propheta lamentetur; et cur hic jam singula elementa triplicentur, cum in caeteris simpla sint. |

| #### #### (THREN. CAP. III.) Post universalem generis humani, post communem unius gentis lamentationem, tertio demum singularem hoc loco suam captivitatem propheta lamentatur lamentationibus propriis. Singularis autem et sua cujusque captivitas est proprii peccati modus, propriae tribulationis pondus. Hoc animadverso, jam et illud quod quaeri poterat citius occurrit, scilicet cur cum caeterarum lamentationum singulis alphabetum simplum, huic soli triplum ascriptum sit. Nam tripla viro huic lamentandi causa exstitit: prima, quod ipse aeque ut omnes homines in Adam captivatus est; secunda, quod se vivente, se vidente, quamvis hostium grata reservata, propria combusta, et gens sua captivata est; tertia, quod propriam fragilitatem noverat, propriis calamitatibus et omnimoda inter suos et a suis affectibus fuerat. Disponamur ergo ad hoc alphabetum dociles pueruli, et ab isto lamentatore docti, sciemus singuli de causa tam propria quam universali, quod vere lamentabilis sit. ####  |