| #### CAPUT IX. Quid significet, quod ostium clauserunt, et eos qui foris erant percusserunt caecitate. |

| #### #### Vimque faciebant Lot vehementissime jamque prope erant ut infringerent fores, et ecce miserunt manum viri, et introduxerunt Lot clauseruntque ostium, et eos qui erant foris percusserunt caecitate, a minimo usque ad maximum, ita ut ostium invenire non possent. Et contra illos alios principes Sodomorum, contra illum alium populum Gomorrhae, posterius prophetatum est: Excaeca cor populi hujus, et aures ejus aggrava, et oculos ejus claude, ne forte videat oculis, et auribus suis audiat, et corde suo intelligat, et convertatur ut sanem eum (Isa. VI). Recte igitur postmodum igne sulphureo coelitus consumendi, prius caecitate percussi sunt, ita ut non possint invenire ostium; nam istis aeternis ignibus cruciandi, nunc interim mente excaecati sunt, ut ita invenire non possint illum qui dicit: Ego sum ostium (Joan. X). Porro quia novit Dominus pios de tentatione eripere, impios autem aeternis ignibus cruciandos reservare (II Petr. II), introducto ad se Lot, et eis qui foris erant caecitate percussis, dixerunt: Habes hic tuorum quempiam, generum, aut filios aut filias? Omnes qui tui sunt educ de urbe hac. Delebimus enim locum istum. Sic plane Dominus aliquos de gente Judaea, qui non consenserunt sceleri eorum, vel qui poenitentiam egerunt, intromisit ad se manu misericordiae et gratiae suae: et illis interna, ut jam dictum est, caecitate percussis, praecepit istis ut non remanerent in civitate illorum, id est ut non communicarent religioni vel carnalibus sacrificiis eorum, quae ex tunc odit ipse, propheta Isaia testante, qui cum exclamasset illud quod jam dictum est: Audite verbum Domini, principes Sodomorum, percipite auribus legem Dei nostri, populus Gomorrhae (Isa. I), continuo qui audire deberent adjunxit: Quo mihi multitudinem victimarum vestrarum, ait Dominus? plenus sum. Et post pauca: Neomeniam, et Sabbatum et solemnitates caeteras non feram. Iniqui sunt caetus vestri, Kalendas vestras et solemnitates vestras odivit anima mea. Facta sunt mihi molesta (ibid.), etc. Igitur omnes, qui tui sunt, inquit, educ de urbe hac: quia videlicet postquam manus suas impleverunt sanguine Christi, sicut subinde idem propheta: Manus enim vestrae, inquit, plenae sanguine sunt (ibid.); fugienda est omnino his, qui salvari cupiunt, illa Synagoga, illa malignantium ecclesia. ####  |