| #### CAPUT VI. Quod in eadem generatione tres isti Abraham, David, et Joseph, magis insignes sint, et quod ad istos per incrementa ternaria promissio Christi facta sit. |

| #### #### Nominatus deinde loco vel ordine suo dum dicitur: Jesse autem genui David regem (Matth. I), tertio tandem repetitur in Joseph, nominatione insigni, compellatione angelici praeconii: Joseph, fili David, noli timere (ibid.). Verum haec nominatio magnifica propria sit beati Joseph, qui sponsus custosque esse beatae Virginis, et nati ex ea regis Filii Dei, filii David, optimo nomine pater dici meruit. Ecce enim in hoc generationis libro tres isti sunt patres insignes Jesu Christi, hominis, regis et Dei, et secundum haec tria ternarium esse advertimus incrementum promissionis Christi, quae ad ipsos spiritualiter facta est, scilicet Abraham, David et Joseph. Denique homo tantum intelligitur in promissione quae ad Abraham hoc modo facta est: In semine tuo benedicentur omnes gentes (Gen. XXII). Jam autem rex ea promissione pronuntiatur, quae facta est ad David: De fructu ventris tui ponam super sedem tuam (Psal. CXXXI). Porro beato Joseph promittitur tanquam Deus, dum ei dicitur: Pariet autem filium, et vocabis nomen ejus Jesum. Ipse enim salvum faciet populum suum a peccatis eorum (Matth. I). Nam quia salvere a peccatis Dei est, neque hoc nisi solus Deus potest, dum dicit, ipse enim salvum faciet populum a peccatis eorum, idem atque aequipollens est, ac si dixisset: Ipse enim Deus est, et idcirco vocabis eum Jesum, id est Salvatorem. ####  |