| #### VERS. 11. |

| #### #### Ne dicas: Quid putas causae est quod priora tempora meliora fuere quam nunc sunt? Stulta enim est hujuscemodi interrogatio. Quod Salomon dicit, Dominus noster, qui est plus quam Salomon, qui dixit discipulis suis quaerentibus de temporibus: Non est vestrum nosse tempora vel momenta, quae Pater posuit in sua potestate (Act. I). Tempora priora quod non sint meliora futuris, sed parili ductu omnia concurrant demonstrat, qui sibi tria tempora componens mundi, naturae, veteris legis, et novae gratiae, talia dicit de supremo tempore mundi, quale tempus in diebus Noe et in diebus Loth quando sibi vivebant, comedebant et bibebant, nubebant, plantabant et aedificabant, vendebant et aliena licenter emebant, donec sunt absorpti subito cataclismo (Luc. XVII), tale tempus erit quando mundus coelesti igne peribit. Quoniam ergo tempora temporibus praeferre prohiberis, res pro temporibus, pro rebus certis tempora si velis conferre nihil causae videbis esse ut dicas melius tempus tempore concurrere. Qui summe bonus est, omnia tempora fecit bona, unicuique suum usum dispensans pro vice rerum. Si vero ratum usum pervertit eventus rerum sub dubia vice fluitantium rerum, tempus illo melius non fiet, neque pecus. Si mors, bella atque fames, tempestas, tabida clades aliquando aere corrupto ingruerint, non est in culpa tempus. Malum enim eventum malus usus temporis exquirit. Nos quippe cum peccando bonum usum vitae invertimus, orbis terrarum contra insensatos pugnat pro factore suo, invertens temperiem et positum usum temporis. Nam indignatur subjici ad nostros usus, quos videt abuti donis Creatoris. ####  |