| ### R. D. D. RUPERTI ABBATIS TUITIENSIS ### DE TRINITATE ET OPERIBUS EJUS LIBRI XLII ### IN LIBROS REGUM ### LIBER PRIMUS. (I Reg. I-XVI) ###  |

| #### CAPUT PRIMUM. Quod quartae aetatis mundi David fuerit initium: et quomodo haec aetas respondeat quartae diei primorum dierum saeculi. |

| #### #### Post ampla virentis ac florentissimae aetatis tertiae spectacula, quarta tandem mundi splendida nos excipit aetas. Ejus pulchritudo lucida, mentis nostrae oculos quasi a terra in coelum levet, ut post actualia legis instituta, regum et prophetarum, qui sub ipsis prophetaverunt, facta fortia et coelestia partim contemplemur eloquia. Nam pulchra quidem terrae plantaria, quae tertio die plantata vel produci jussa sunt, sed pulchriora coeli luminaria, quae quarto die facta vel in firmamento posita sunt. Sic nimirum pulchra quidem et bona sanctae legis opera, quae tertia mundi aetate in figuram futurorum praecepta sunt, sed pulchriora regum coronatorum et prophetarum facta et dicta, quae in typum regni Dei, in testimonium magni ac veri regis Christi praesplenduerunt. Hanc enim quartam aetatem, quartae diei in laudem Creatoris conjubilare recte dixerim, et secundum opera utriusque Spiritum sanctum, Spiritum praedicari fortitudinis, quia videlicet et quarto die luminaria firmamentum ornaverunt in potestatibus et firmissimis ordinibus suis, et quarta aetate, in psalmis canoris, scriptisque propheticis, regali auctoritate sermo Dei convaluit, auctum est verbum promissionis. In quo? In eo videlicet, quod is qui hactenus homo vel semen in Isaac vocandum Patri Abrahae promissus fuerat (Gen. XXI), jam rex promittitur cum juramento dicentis ad David: ####
| #### “De fructu ventris tui ponam super sedem tuam (Psal. CXXXI).” |
#### #### Item: ####
| #### “Semel juravi in Sancto meo, si David mentiar? Semen ejus in aeternum manebit, et thronus ejus sicut sol in conspectu meo, et sicut luna perfecta in aeternum, et testis in coelo fidelis (Psal. XXXVIII)” |
#### #### Hoc maxime haec aetas a praecedente distinguitur, ut illa tertia fuerit, haec jam quarta computetur. Igitur in gloriam Christi Filii Dei regum regis, et prophetarum Domini, coeptum peragentes cursum, aetatem hanc ingredimur, praeeunte nos et propitio nobis, si dignetur, sancto fortitudinis Spiritu. ####  |