| #### CAPUT XXIX.Item de eadem re, et quod mons, in quo postea fundatum est templum, is fuerit ad quem immolandus ductus est Isaac. |

| #### #### Igitur Abraham, de nocte consurgens, stravit asinum suum, ducens secum duos juvenes et Isaac filium suum. Cumque concidisset ligna in holocaustum, abiit ad locum quem praeceperat ei Deus. Die autem tertio, elevatis oculis, vidit locum procul, dixitque ad pueros suos: Exspectate hic cum asino, ego et puer illuc usque properantes, postquam adoraverimus, revertemur ad vos. Quia timorem Domini sibi ante oculos proposuerat, idcirco mox, audito jubentis imperio, vicino obedientiae pede moram pati nescivit in faciendo. De nocte consurgens, et sternens asinum suum. Porro asini nomine non rusticitas, sive ignobilis paupertas tanti viri detegitur, quem magnum et inclytum sive divitem fuisse non ignoramus; quippe quem et tot regum victorem supra legimus. Sed uno asini nomine quodlibet subjectionis genus commode signatur, non solum propter Latinam nominis etymologiam, quia asinus ab assidendo dicitur, verum et propter hujus animantis naturam, quod magis servile et magis oneriferum est. Die tertio, inquit, vidit locum procul. Notandum quod de Geraris usque ad montem Moria, id est sedem templi, iter dierum trium sit, et consequenter illuc die tertio pervenisse dicatur. Male igitur quidam dicunt Abraham illo tempore ad quercum habitasse Mambre, hoc est in Hebron, cum inde usque ad montem Moria vix unius diei iter plenum sit. Nec vero fallaciter, sed fideliter dixit: Exspectate hic cum asino. Postquam adoraverimus, revertemur ad vos, credendo scilicet quod et a mortuis Deus immolatum puerum illum sibi suscitare posset. Jam quoniam ea quae sequuntur secundum litteram patentia sunt, nunc, ut sapias medullitus, et in Abraham, cujus praeceptum, et in Isaac, cujus obedientia praefigurata sit, altius intueri libet quid potissimum Deus intenderit in opere famosae hujus tentationis. Nec enim satis est dixisse quod ut cognosceret, id est cognoscere nos faceret, quantum haberet Abraham timorem Domini, idcirco sic illum tentavit, praesertim cum protinus ubi dixit, nunc cognovi quia timeas Deum, continuo subjunxerit, per memetipsum juravi, quia fecisti rem hanc, et non pepercisti filio tuo unigenito, benedicam tibi, etc. ####  |