| ### LIBER TERTIUS ###  |

| #### PROEMIUM |

| #### #### Quam dulciter in Cantico sponsa dilecto canit: Apprehendam te, et ducam te in domum matris meae, et in cubiculum genitricis meae, ibi me docebis (Cant. VIII). Et quam dulce est experimento discere vim hujusce modulationis! Quid enim est dilectum apprehendere, nisi Christi sensum in Scripturis invenire? Et quid est eum apprehensum in domum matris, et in cubiculum genitricis ducere, nisi ad communem Ecclesiae utilitatem sive instructionem voce aut in scripto proferre? Talis erat anima Pauli, qui nuper regeneratus Ecclesiae sacramentis, Christi eidem Ecclesiae jam notum optime cognoscens de Scripturis notiorem reddidit tam voce quam litteris. Ibi me, ait, docebis, quia videlicet in tali facto meritum est vicissitudinis, ut qui praeceptis Ecclesiam docuit, ipse adhuc de pluribus debeat edoceri, juxta illud: Omni habenti dabitur et abundabit (Matth. XIII). In hac igitur spe, ut hactenus cucurristi, percurre, anima, gloriam quaerens ejusdem dilecti, et tandiu fruere hoc quod ex parte est, donec veniat quod perfectum est. Sequitur |