| #### CAPUT V. De vitiosa responsione mulieris. |

| #### #### Respondet ei mulier: De fructu lignorum quae sunt in paradiso vescimur; de ligno autem quod est in medio paradisi, praecepit nobis Deus ne vesceremur, et nec tangeremus illud, ne forte moriamur. Haec verba jam vitiatae mentis indicia sunt. Nam quantum in se erat, depravavit mulier verba praeceptoris Domini tribus modis, quibus usque hodie depravare nititur sanctam Scripturam omnis qui est ex parte diaboli, scilicet appositione, diminutione, mutatione. Apposuit namque dicendo, ne tangeremus illud, quia videlicet Dominus Deus hoc tantum dixerat, de ligno autem scientiae boni et mali ne comedas. Diminuit vero, quia cum certa et affirmavita enuntiatione dixerit Deus: In quocunque enim die comederis ex eo, morte morieris, haec, dubium vel frivolum volens esse illud, ne forte, inquit, moriamur. Mutatione autem, quia cum dixerit Dominus, ex omni ligno paradisi comede, et unum solummodo interdixerit, lignum scientiae boni et mali, haec ait, de ligno autem quod est in medio paradisi praecepit nobis, et mentita est. Nam et lignum vitae erat in medio paradisi, quod Dominus Deus non interdixit. Ergo jam impatienter ferebat, et murmurabat, quod quasi parcus vel avarus Deus pretiosa medii paradisi reservaret, et viliora quaeque per circuitum colligendo in cibum homini concessisset. Sic, inquam, tribus modis, id est appositione, diminutione et mutatione sanctum praeceptum Dei mulier stulta de pravare contendit. Porro quantae damnationis si apponere quid, vel diminuere de verbo Dei Joannes testatur in Apocalypsi cum dicit: Si quis apposuerit ad haec, apponat super illum Deus plagas scriptas in libro isto, et si quis diminuerit de verbis prophetiae libri hujus, auferat Deus partem ejus de ligno vitae, et de civitate sancta, et de his quae scripta sunt in libro isto (Apoc. XXII). Igitur veraciter (ut superius jam dictum est) antequam per corporeum vel visibilem serpentem diabolus loqui inciperet, jam per semetipsum intus ad aurem cordis locutus fuerat, pronamque voluntatem vel consensum ad exterius peccati opus peragendum fore praesenserat. Proinde caetera quae sequuntur, sic nobis accipienda sunt, tanquam stupri vel adulterii diabolici opus consummatum, nam antehac, veluti quaedam conditiones occulta inspiratione vel suggestione condelectante animo factae sunt. Sequitur: ####  |