| #### CAP. XXI. |

| #### #### M. Si sanctimoniales sub examine sanctioris Regulae beati Benedicti vivere probantur, ut tu dicis inconveniens, nec necesse est, quod illis magistri inferioris Regulae praeponantur, praesertim cum numerosiores et sanctiores ejusdem Regulae inveniantur, qui has regere dignius judicantur. Turpe est enim et periculosum pastorem ea docere quae ipse in vita sua minime vult retinere. Tandem utrum secundum propriam informat eas, an secundum illarum sancti Benedicti Regulam? #### D. Quid videtur secundum propriam quam tenent Regulam? #### M. Si eas informat secundum Regulam suam, cum ipse professus sit aliam, incurrit illud evangelicum periculum quo dicitur: Qui autem solverit unum de mandatis istis minimis et docuerit sic homines, minimus vocabitur in regno coelorum (Matth. V, 19). Unde res mira necesse est sequatur, ut ambas Regulas observare constringatur. Unam cujus professor habetur, alteram cujus magister quam docere videtur. Quicunque enim alium vult docere, ipse id ipsum cogitur implere. Si autem eas secundum quam profitetur vult informare, eas nimirum cogit a propria exorbitare, ut cum aliam doceantur, et aliam profiteantur, neutram impleri videantur. Porro si utrasque eos vult docere, videtur ut idem periculum ita inconveniens incurrere. ####  |