| #### CAPUT XXI. De somnio Joseph, quod retulit fratribus suis |

| #### #### Accidit quoque ut visum somnium referret fratribus suis, quae causa majoris odii seminarium fuit. Praeter causam supra dictam, accidit haec etiam causa in augmentum odii. Hoc ita dictum est, ac si diceretur: Accidit ut sermo ejus majoris odii seminarium fieret. Et hoc recte dictum est, quia accidit, neque enim studio quidquam horum dixit, id est non in conscientia ejus fuit, quod hujusce somni relatio seminarium fieret majoris odii. Denique hoc simplicis aut innocentis non fuisset animi velle amplius urere odientium animas auspicio suae futurae felicitatis. Putabam, inquit, nos manipulos ligare in agro, et quasi consurgere manipulum meum et stare, vestrosque manipulos circumstantes adorare manipulum meum. Item: Vidi, ait, per somnium, quasi solem et lunam, et stellas undecim adorare me. Haec somnia, quoniam cuncti novimus in illo Joseph qualiter subsequens rerum compleverit effectus, restat nunc ut ea secundum easdem causas vel exitus evangelicis Domini nostri Jesu Christi parabolis consonare sciamus. Etenim sicut in somnio, sic et in parabola, dum aliud dicitur, aliud intelligitur, quemadmodum et aliud umbra, et aliud corpus, et tamen nonnunquam ex umbra corpus cognoscitur. Et hoc nulli dubium quin sicut in hunc causa somniorum, sic et in Dominum nostrum causa parabolarum majoris odii seminarium fuit, majoris invidiae fomitem ministravit, exempli causa seminatur parabola haec: Homo erat pater familias qui fodit vineam, et sepem circumdedit ei, et fodit in ea torcular, et aedificavit turrim, et locavit eam agricolis, et peregre profectus est (Matth. XXI), etc. Etenim sicut eminentiam Joseph praesignavit illud quod manipulus ejus consurgere et stare visus est, eumque circumstantes adorare manipuli fratrum, sic et Dominus noster excellentiam suimet innuit ad summam parabolae, dicendo sic: Nunquid legistis in Scripturis: Lapidem quem reprobaverunt aedificantes, hic factus est in caput anguli; a Domino factum est illud, et est mirabile in oculis nostris (Matth. XXI). Et quemadmodum illi conjicientes quid sibi vellet somnium, amplius invidentes dixerunt: Nunquid rex noster eris, aut subjiciemur ditioni tuae? sic et isti intelligentes intentionem parabolarum amplius zelati sunt, et quaerentes eum tenere, inquit evangelista, timuerunt turbas quia sicut prophetam eum habebant (ibid.). Porro minus in somnio visum quam in parabola est dictum. Non enim habetur in somnio qualiter manipulus Joseph consurgere et stare, et a circumstantibus manipulis suorum fratrum adorari deberet, cum parabola haec personet quod Judaei Dei Patris Filium extra portam civitatis ejectum occisuri forent, et deinde subjuncto testimonio psalmi dicentis: Lapidem quem reprobaverunt aedificantes, hic factus est in caput anguli (Psal. CXVII), palam confirmet quod sic abjectus vel reprobatus, in caput gentium deberet constitui. Igitur pro quanto Joseph Christi gessit typum, pro tanto et haec ejus somnia parabolis ejusdem Christi similia sunt. Et duo quidem somnia fuerunt, sed pro uno habita vel habenda sunt, quemadmodum et ipse ad Pharaonem: somnium, inquit, regis unum est. Quod autem vidisti secundo ad eamdem rem pertinens somnium, firmitatis indicium est, eo quod fiat sermo Dei vel velocius impleatur (Gen. XLI). Et alterum quidem e terra vel ex agro, alterum vero somnium fuit e coelo, quia videlicet adoranda a fratribus suis ejus felicitas non de terra tantum, sed et de coelo, non solum ex hominibus, sed etiam ex Deo, imo primam et maximam ex Deo laudem erat habitura. ####  |