| #### CAPUT XLII. De eadem re ad sensum mysticum. |

| #### #### Cum, inquit, camelos fecisset accumbere extra oppidum juxta puteum. Sic procul dubio, servus prudens, id est praedicator evangelicus, verbi gratia Paulus apostolus, juxta puteum accubuit, et ibi puellam decoram nimis convenit, id est sanctae Scripturae spiritualibus oculis intendit, et ad Christi gloriam quam illi ascriberet sanam doctrinam, et pulchrum sermonem adinvenit..Unde bene compta soror, et amica Sapientia recte dicit, respiciens in eum: Et qui elucidant me, vitam aeternam habebunt (Eccli. XXIV). Rebecca namque decora puella, ipsa mystice est sancta Testamenti Dei Scriptura; quae et per Saram, teste Apostolo (Gal. IV), significabatur supra, hac sola distantia, quod per illam implenda, per istam figuratur jam impleta. Unde notanda litterae diligentia, quod, cum dictum fuisset, virgo pulcherrima, additum est: Et incognita viro. Incognita viro, id est abscondita, quod in Hebraeo dicitur aalma. Quod quidem in Isaia habetur; nam in eo loco ubi in nostris codicibus scriptum est: Ecce virgo concipiet et pariet (Isa. VII), in Hebraeo legitur: Ecce aalma concipiet, et pariet. Ergo aalma, quod interpretatur abscondita, id est, virgo nimia diligentia custodita, majoris videtur laudis esse, quam virgo. Virgo quippe, juxta Apostolum, potest esse corpore, et non spiritu (I Cor. VII). Abscondita vero quae virgo est, epitheton virginitatis habet. Etymologiam absconditae sapientiae habet. Siquidem in libro Job scriptum est: Unde ergo sapientia invenitur? Et quis est locus intelligentiae? Abscondita est ab oculis omnium viventium (Job XXVIII). Sed et ipsa nomina bene rei congruunt. Rebecca, inquit, filia sum Bathuel, filii Melchae, quem peperit ex Nachor. Rebecca interpretatur patientia, Bathuel virgo Dei, Melcha regina, Nachor requies luminis. Etenim sacrae Scripturae doctrina patientia est: Quaecunque, inquit Apostolus, scripta sunt, ad nostram doctrinam scripta sunt, ut per patientiam et consolationem Scripturarum spem habeamus (Rom. XV). Et est filia Bathuel, id est, virginis Dei; nam ab illis nata, vel condita est, quorum virgineas animas ut sermo bonus inde nasceretur, Deus sibi copulavit. Melcha id est regina, hunc Bathuel peperit; regina, inquam, libera scilicet illa quae sursum est Jerusalem, quae revera omnium ad hunc Isaac pertinentium mater est (Gal. IV). Peperit autem ex Nachor id est ex requie luminis, in quo Jerusalem regina illa requiescit. Servus qui non sibi, sed Domino suo quaesivit et invenit illam, ipsi sunt qui veraciter dicunt: Non praedicamus nosmetipsos, sed Dominum Jesum Christum, nos autem servos vestros per Jesum (II Cor. IV). Item: Non enim sumus, sicut plurimi adulterantes verbum Dei (II Cor. II). Et his similia. Ergo regias inaures et armillas puellae domum servus appendit, quoties veritati divinae Scripturae quilibet minister Christi, et dispensator ministeriorum Dei testimonia necessaria suppeditat incarnati, et pro omni mundo immolati veri Isaac, id est Filii Dei. Inaures, inquit, appendentes siclos duos, et armillas totidem pondo siclorum decem. Quia in duobus praeceptis universa lex pendet, et prophetae (Matth. XXII), bene inaures duorum; quia vero in decem praeceptis operari convenit, armillae pondo decem fuere siclorum. Siclus Hebraice dicitur secel, Latino autem sermone corrupte siclus appellatur, unciae pondus habet. Igitur quia multae sunt filiae, quarum fallax gratia et vana est pulchritudo (Prov. XXXI), Puella, inquit, cui ego dixero, Da mihi aquam de hydria tua ut bibam, et illa dixerit, Bibe, et camelis tuis potum tribuam, ipsa est quam praeparasti, Domine, filio domini mei. Nam revera quaecunque Scriptura vivis aquis idonea est ad refocillandam animam, ne quis siti pereat, ipsa est praeparata Filio Dei, soror et amica, quae filios illi nascentes, pariente gratia, lacte et vino suaviter atque fortiter enutriat: nec vero servus ille fidelis comedere voluit, aut debuit in domo, donec loqueretur sermones suos, et totius domus consensum obtineret: quia videlicet quandiu quis Christo sacrae Scripturae testimonia denegat, cum hoc nulla evangelico viro communicatio est. Quin etiam pulverem qui adhaesit illi, de civitate illorum, qui sunt ejusmodi, extergat in eos (Matth. X). Prius enim est secundum imperium mittentis, ut in quamcunque domum intraverint, primum dicant, Pax huic domui (Luc. X): Et si ibi fuerit filius pacis, cum requieverit super illam pax evangelica, tunc demum in eadem, inquit, domo manete, edentes et bibentes quae apud illos sunt (ibid.). ####  |