| #### CAPUT XVI. De benedictione Zabulon et Issachar, quod in ipsis apostoli Christi benedicantur. |

| #### #### Et Zabulon ait: Laetare, Zabulon, in exitu tuo, et Isachar in tabernuculis tuis. Populos ad montem vocabunt, ibi immolabunt victimas justitiae qui inundationem maris quasi lac sugent, et thesauros absconditos arenarum. Primo simpliciter sic dicendum est, quod in benedictionibus sive laudibus Joseph tacitum est, cum secundum litteram sive historiam dici posset Ephraim a templo Domini, et a regno vel civitate Dei recessurus, et vitulos aureos fabricaturus est: tunc qui de Zabulon et Issachar optimi erunt, populos ad montem vocabunt: ad montem, inquam, id est ad templum in Jerosolymis, in monte Moria situm, contradicentes sacrilegio Hieroboam, ac dicentes, non vitulos ejus in Bethel, et in Dan, sed Dominum Deum patrum suorum in Jerosolymis esse adorandum. Aiunt namque Hebraei, quod hi maxime qui de Issachar et Zabulon, Nephtalim quoque erant, ad Scripturas sanctas die ac nocte meditandas studium dederunt, et hoc per metaphoram significari in benedictionibus Jacob dicentis: Zabulon in littore maris habitabit (Gen. XLIX). Issachar asinus fortis supposuit humerum suum ad portandum, factusque est tributis serviens, quod est, submisit se studiis, laborans ad discendum, magistris dona portans. Cui sensui amplissime congruit, quod nunc dicitur: Qui inundationem maris quasi lac sugent, et thesauros absconditos arenarum. Quod idem est ac si diceret: Qui plenitudinem Scripturarum cum dulcedine et desiderio percipient, et absconditos in litterarum profundo thesauros subtilium sententiarum. Ibi immolabunt victimas justitiae, vitulis autem Ephraim quaecunque immolabuntur, sine dubio victimae erunt injustitiae. Verum jam altius producendum est. Laetare, inquit, Zabulon, in exitu tuo, et Issachar in tabernaculis tuis. Melius et prophetico spiritu dignius est, si ad doctrinam Salvatoris qui supra in Joseph benedicitur haec referamus, eo quod vel maxime in terra Zabulon vel Nephtalim docuerit, atque apostolos vocaverit, ut in Evangelio quoque scriptum est: Laetare, Zabulon (Matth. IV), quod interpretatur habitaculum fortitudinis, et Issachar, quod interpretatur merces. Laetamini, inquam, apostoli Salvatoris, quibus fortiter omnia relinquentibus, fortiterque adversa propter justitiam sustinentibus, copiosa in coelis merces reposita est. In illo exitu vestro, in illis coelestibus habitaculis vestris laetamini. Protinus ad auditores apostrophen facit sermo propheticus. Populos ad montem vocabunt, ibi immolabunt victimas justitiae. Populos, inquam, non unum populum Judaeorum, sed populos vel gentes omnes ad montem vocabunt, ad montem illum, de quo et secundum Isaiam semetipsos vocati populi multi, vel omnes gentes cohortantur et dicunt: Venite, ascendamus ad montem Domini, et ad domum Dei Jacob. Erit, inquit propheta, in novissimis diebus praeparatus mons domus Domini in vertice montium, et elevabit super colles, et fluent ad eum omnes gentes (Isa. II), etc. Ad illum, inquam, montem, qui impleturus totum orbem terrarum, populos vocabunt, magna voce vocabunt, ita ut in omnem terram exeat sonus eorum et in fines orbis terrae verba eorum (Psal. XVIII). Ibi immolabunt victimas justitiae: ibi, inquam, tantum, quia praeter montis illius ascensum, praeter montis istius, vel domus Domini fidem nusquam alibi est immolare victimas justitiae. Ex quo ad montem istum vocantibus apostolis, de Sion exivit lex, et verbum Domini de Jerusalem (Isai. II), quidquid usquam, sive in Jerosolymis, sive in tota Synagoga immolatur, illa vocatione contempta, sacrificium injustitiae est, victima impietatis est. Illuc vocando inundationem maris inquit, quasi lac sugent, id est multitudinem gentium, dulci praedicatione in unam fidem, quasi in suum corpus trajicient, juxta quod in propheta sanctae et apostolicae Ecclesiae, promittens sanctus et consolatorius Spiritus dicit: Et suges lac gentium et mamilla regum lactaberis (Isai. LX). Sugent et absconditos thesauros arenarum, id est clarissimo intuitu scrutabuntur, et spiritualiter, tractando suaviter bibent profunda Scripturarum arcana legis et prophetarum. Sugent, inquam, thesauros ejusmodi arenarum et experimento scient, quia judicia Domini vera justificata in semetipsa, desiderabilia super aurum et lapidem pretiosum multum, et dulciora super mel et favum (Psal. XVIII). ####  |