| #### CAPUT XIV. De Matthaeo publicano, quomodo ipse cibatus pane vitae et intellectus, magnum usque hodie Christo faciat convivium in domo sua. |

| #### #### Post Joannem scribendi quidem ordine, sed non etiam evangelicae Scripturae prior qualitate, Matthaeus publicanus, et ipse vitae atque intellectus pane cibatur, et eodem intellectu magnum in domo sua Domino Jesu facit convivium, magna vere secundum nomen suum gratia donatus (Matth. IX). Hujusce convivii divinitus provisum fuit illud praesagium, quod sicut manifestius ait Lucas, vocatus cum sederet ad teloneum, et sequens Dominum, fecit ei convivium magnum in domo sua (Luc. V). Convivium ergo fecit ei, et magnum nimirum, quasi convivium regis. Nam sicut alias jam plenius diximus, apud istum evangelistam rex genere et actibus Christus ostenditur, cum jam a principio vel initio suo dicit: Liber generationis Jesu Christi filii David (Matth. I), et deinde natum mox regem Judaeorum a Magis adorari describit, totumque textum suae narrationis regalibus gestis ac regiis contexens parabolis, sic tandem finit, ut dicat apud eum rex iste jam coronatus resurrectionis gloria: Data est mihi omnis potestas in coelo et in terra (Matth. XXVIII). Totam seriem conscriptionis ejus si rite perpendis, spirare cognosces mysteria regni Dei. Nec mirum, publicanus quippe fuerat de publico regni peccati servitio, ad libertatem regni Dei, regni justitiae vocatum se esse meminerat. Bene ergo, ut non ingratus magno libertatis suae regi ejus legibus inservivit, intendens regnum ejus, quod a carnalibus Judaeis carnaliter exspectabatur ostendere quale sit. Hoc animadvertens Pater Augustinus, Marcum quidem tam in prophetica quam in evangelica quatuor animalium visione per faciem hominis, hunc autem, scilicet Matthaeum, per faciem leonis intelligi mavult. Nam de Luca, quod per faciem vituli, et de Joanne, quod per faciem aquilae volantis significetur apud omnes doctores, una et indivisa sententia est, de istis quadrigis nostri Aminadab (Cant. VI), quod interpretatur populi mei spontaneus, propter quas nescientem Synagogam conturbavit anima sua, plura longe superius, scilicet in propheta Ezechielo diximus. Proinde jam nunc ad reliqua proficiscamur. ####  |