| ### LIBER TERTIUS. DE ALTARIS OFFICIO. ###  |

| #### CAPUT PRIMUM. |

| #### #### Si ignoras te, o pulchra inter mulieres, egredere et abi post vestigia gregum, et pasce haedos juxta tabernacula pastorum (Cant. I). Capituli hujus idcirco memini, cum de ministerio altaris dicere proposuerim, cur beatus Benedictus in Regula sua nihil ordinaverit, quia videlicet hodie nonnullas animas ignorantia sui, negligentes facit illius internae pulchritudinis, propter quam ad sacri altaris officium meruerunt ascisci. Nam quia monachi sunt, et beatus Benedictus monachis ordinavit opus manuum, pene obliviscuntur quod sacerdotes sunt, maxime quia Pater idem sacri altaris, ut jam dictum est, officium in Regula sua monachis, quomodo vel quali studio frequentare deberent non instituit. Relinquenda illis esset nostro silentio sua intentio, qua intenti circa opus manuum, de quotidiana celebratione missarum, parvum aut fere nullum dicuntur habere studium, nisi sollicitarent plerosque fratrum simpliciorum ex coenobiis nostris, quod multis didicimus experimentis. Ipsa experimenta tuipse melius nosti, qui plus quam semel ab illis hospitio susceptis, non bonam in ejusmodi vicissitudinem recepisti, atque proditis, faciunt enim istud occulte, veniamque postulantibus nonnunquam ignovisti, quod taliter jura laeserunt sanctae hospitalitatis. ####  |