| ### LIBER SECUNDUS ###  |

| #### PROEMIUM |

| #### #### Hostes vos sentiant Madianitae, ait Dominus ad Mosen, et percutite eos, quia et ipsi hostiliter egerunt contra vos et decepere insidiis per idolum Phoge, et Cozbi filiam ducis Madian sororem suam (Num. XXV). Nunquid quia de solis Madianitis scriptum est, quod contra eos Dominus locutus sit et taliter praeceperit, de solis Madianitis putandum est, quod jure servos Domini, ut erat Moses, hostes sentire debuerunt? Imo et de cunctis gentibus, quaecunque ut Madian hostiliter egerunt contra Israel, hoc indubitanter sciendum est quod eis et Mosen et cunctos Mosi spiritum habentes, hostes esse voluerit, et ejusmodi ultionem optare de illis, quam ipse impetrans Mosi, ulciscere prius, ait, filios Israel de Madianitis, et sic colligeris ad populum tuum (Num. XXXI). Quam ob causam? Nonne omnes sancti sive perfecti qui non alium, quam illum habent spiritum quem et illi habebant, jubentur cum Petro recondere gladium in vaginam? (Matth. XXVI.) Quam igitur ob causam ita jussi tunc gladii saeviebant aut saevire debebant? Nimirum propter Christum eumdem tunc saevire debebant, propter quem nunc saevientibus in nos Christi hostibus, inermem debemus habere patientiam. Tunc in periculo erat res, quia possibile erat deleri gentem illam de qua Christus exspectabatur nasciturus, nisi modis omnibus defenderetur contra gentes quibus diabolus ad auferendam spem mundi, quae Christus est, pertinaciter utebatur. Nunc autem res eadem in tuto est, quia Christus natus est; et si tota generationis rectorum arbor bona corporaliter succidatur, nullum salutis hominum detrimentum est, quia totus arboris bonae fructus jam in coelum assumptus est. Haec idcirco dicta et saepius dicenda, semperque memoriter tenenda sunt, quatenus justissima cognoscatur melius sanctorum hostilis vehementia, qui et quoad poterant cum auxilio Dei de hostibus suis, hostibus Dei, gentibus impiis, vindictam et a Deo quaerebant, et manu exercebant, et habita sive aspecta ultione adhuc hostiliter insultabant, ut iste qui contra Assur, imo contra omnem hominem hostiliter, ut supradictum est, agentem, tam laetam contexit prophetiam, ut quodammodo triumphalem persultare videatur cantilenam, ita prosequens: |