| #### CAPUT 26 |

| #### #### CHRIST. Velamen super oculos habes, et idcirco non nisi mortem unam, non nisi mortem corporis vides: Revelentur oculi tui, ut videas, quia duae sunt mortes: altera animae, qua a Deo separatur anima; altera carnis, qua carnem deserit anima. Mortem animae peccatum adduxit ipsa die qua homo vetitum comedit secundum veritatem Dei dicentis: In quocunque die comeaeris ex eo morte morieris (Gen. II); mortem carnis Deus misericorditer intulit non ipso die quo ille comedit, sed anno nongentesimo tricesimo. Licet Abel prius mortuus fuerit, et alii per tot annos mori vel interfici potuerint, sed ipse qui comedit, non ipsa die, sed post tot annos mortuus est morte carnis. Inter utramque mortem hoc maxime interest, quod mors animae a diabolo per peccatum sumpta est, mors carnis a Deo per providentissimam ejus miserationem superducta est. #### JUD. Quomodo per miserationem? nunquid miserationis, et non potius irae fuit et indignationis, quod ne forte mitteret homo manum suam, et sumeret de ligno vitae, et comederet, et viveret in aeternum, ejecit eum de paradiso voluptatis? (Gen. III.) ####  |