| #### CAPUT XII. De separatione ovium ab haedis, et quod quatuor divisiones hominum in illo judicio futurae sint. |

| #### #### Congregatis autem ante eum omnibus gentibus, separabit eos, inquit, ab invicem, sicut pastor segregat oves ab haedis. Et statuet oves quidem a dextris suis, haedos autem a sinistris (Matth. XXV). Omnes gentes ante eum congregabuntur, non tamen omnes homines astabunt, ut judicentur, neque ante conspectum ejus sententiam accipient qui jam judicati sunt, id est qui non credunt. Nam et Apostolus dicit: Quicunque enim sine lege peccaverunt, sine lege peribunt. Et quicunque in lege peccaverunt, per legem judicabuntur (Rom. II). Sed et illud non praetermittendum quod sequentibus se Dominus noster repromisit: Amen dico vobis, ait, quod vos qui reliquistis omnia et secuti estis me, in regeneratione, cum sederit Filius hominis in sede majestatis suae, sedebitis et vos super sedes duodecim, judicantes duodecim tribus Israel (Matth. XIX). Duodenario numero significata est universa judicantium multitudo propter duas partes numeri septenarii, quo significatur plerumque universitas. Ter enim quatuor, aut quater tria, duodecim faciunt. Quatuor ergo divisiones sive ordines hominum in illo judicio erunt. Unus erit ordo perfectorum, qui non judicabuntur, sed judicabunt; alius eorum qui sine Deo sunt, qui non judicabuntur sed jam judicati sunt, qui sine lege peribunt, quia legem non acceperunt; duo reliqui ordines eorum erunt qui legem acceperunt. Nam alii ex his legem acceptam servaverunt, et idcirco per legem judicabuntur et salvabuntur, alii legem acceptam non servaverunt, et idcirco per legem judicabuntur et peribunt. Nimirum, quia legem acceperunt, idcirco quasi grex ante pastorem congregabuntur, et idcirco quia legem servaverunt hi, et non servaverunt illi, separabuntur, quemadmodum dicit, sicut pastor segregat oves ab haedis. Qui legem servaverunt, et curam dilexerunt pastoris, isti oves sunt, qui autem non servaverunt, qui non dilexerunt, isti haedi sunt. Separabuntur ergo ab invicem, ut non ejusdem beatitudinis caulas, cum mitibus agnis et ovibus, haedi petulci et cornupetae ingrediantur. Hic interim dum in pascuis sunt, dum foris in agro mundi hujus pascuntur, haedi inter oves misti obambulant, et inter simplices agnos luxuriantur, interdum et infirmiores quosque fortiores ipsi perfodiunt et lacerant corniculis elatis et lascivientibus, sed cum ad illas caulas perventum fuerit, separabuntur pastoris diligentia, juxta parabolam zizaniorum agri, qua dictum est: Mittet Filius hominis angelos suos, et colligent de regno ejus omnia scandala (Matth. XIII). Sane quod ait: Statuet oves quidem a dextris suis, haedos autem a sinistris, juxta illud intellige quod alibi legimus: Cor sapientis in dextra Dei, et cor stulti in sinistra illius (Eccli. X). Et supra in hoc eodem Evangelio: Nesciat sinistra tua quid faciet dextera tua (Matth. V). Oves in parte justorum stare jubentur ad dextram, haedos, hoc est peccatores, ad sinistram, qui semper pro peccato offeruntur in lege. Nec dixit capras quae possunt habere fetus, et tonsae egrediuntur de lavacro, omnes gemellis fetibus et sterilis nulla inter eas (Cant. IV), sed haedus lascivum animal et petuleum, fervens semper ad coitum. ####  |