| #### CAPUT XXI. Generationem Cain, qui erat semen serpentis, velocius pullulasse, civitates et regna constituisse. Item, Cain reproborum, Abel autem electorum generationis principium fuisse, easque deinde secundum carnem connuptas diluvii vindictam meruisse. |

| #### #### Interea velociter pullulabat semen serpentis quod erat Cain, videlicet secundum imitationem patris ejus, id est serpentis antiqui, utputa homicidae et invidi, quia per invidiam et ipse occidit. Velociter, inquam, pullulabat semen illud, jamque regnare properabat, condens civitates et oppida sicut scriptum est: ####
| #### “Et aedificavit Cain civitatem, vocavitque nomen ejus ex nomine filii sui Enoch (Gen. IV).” |
#### #### Porro semen mulieris sive semen Dei, tardius veniebat, imo a radice periisse videbatur, quando Abel non relicto semine, id est nullos habens liberos, fuerat interfectus. Sciendum quippe est Cain et Abel duarum generationum fuisse principia, quarum altera reproborum, altera electorum generatio est. Sunt quidem generationis istae, secundum carnem commistae, sed hoc accidit per peccatum, quia ####
| #### “cum coepissent homines multiplicari super terram, videntes filii Dei filias hominum, quod essent pulchrae, acceperunt sibi uxores ex omnibus quas elegerant (Gen. VI).” |
#### #### Hoc ita contra Deum statutum evenit, sicut et illud quod longe posterius filii Israel, contra praeceptum Domini, duxerunt uxores filias Chananaeorum, ipsisque filias suas, et eorum filiis tradiderunt, unde et accidit ut, per mulieres subversi, facerent malum in conspectu Domini, serviendo diis alienis. Sic, inquam, et illud contra Dei praeceptum exstitit, quod tunc filii Dei, id est homines electae generationis, filias hominum, id est generationis reprobae, cujus Cain erat principium, uxores acceperunt. Unde et ita corrupti sunt ut Deus induceret diluvium, et deleret eos. ####
| #### “Poenitet enim, inquit, me fecisse eos (ibid.).” |
#### #### Cum igitur sublatus esset justus Abel, quasi de victoria tumidus serpens sibi plaudebat, eo quod sublato bonae generationis seminario, sola in mundo pullularet generatio sua, generatio mala et adultera. ####  |