| #### CAPUT XVI. Quid significet quod Dominus noster nocte resurrexit. |

| #### #### Certum tenet Christiana fides quod Dominus noster, qui mortalis homo factus ad hoc venit ut judicaretur, ad hoc venturus est in fine ut judicet, et eamdem formam servi, in qua judicatus est, cum suorum cicatricibus vulnerum judicatoribus ostendet ad damnationis cumulum, ut videant in quem transfixerunt (Zach. XII): dilectoribus autem suis ad aeternum charitatis monimentum. Illa autem dies non cum exspectatione, sed ita sicut fur in nocte veniet, quemadmodum factum est in diebus Noe, vel in diebus Lot quando vendentibus cunctis et ementibus, plantantibus et aedificantibus, uxores ducentibus et dantibus ad nuptias repentinus supervenit interitus (Matth. XIV): et secundum haec erit quando Filius revelabitur, Convenienter ergo, dum judex venturus jam cum judiciaria potestate resurrexit, noctis tempus elegit, ut sicut in caeteris, tam factis quam dictis exterioribus alia quaedam significare consuevit, sic et in hoc tempus significaret secundi adventus sui, quod praevideri non poterit. Itaque quemadmodum Samson, quod interpretatur sol eorum, obsessus ab inimicis nocte surrexit, portas tulit, et in verticem montis ascendit (Judic. XVI), sic verus sol noster Christus, obsessus custodibus et armis, media nocte de somno mortis resurgens, portasque inferni, id est omne jus mortis attollens, et ad dextram majestatis in excelsis ascendens, ipso tempore innuit, quod semper debeamus esse parati, quia sicut tunc nocte cunctis quiescentibus surrexit, ita qua hora non putamus se venturum esse praedixit (Luc. XII). ####  |