| #### CAPUT XVIII. Quid sit non arare in bove simul et asino, et quid non vestiri vestimento ex lino et lana, et quid sit facere funiculos in fimbriis. |

| #### #### Non arabis in bove simul et asino, non indues vestimentum, quod ex lana linoque contextum est. Hoc de cavenda doctoribus imperitorum societate dictum intelligi potest. Non arabis in bove simul et asino, idem est ac si aperte diceret: Non sociabis in praedicationem sapientes et fatuos, ne videlicet per eum qui implere non valet, et illi obsistas qui praevalet. Quid vero per hanc vestem nisi hypocritarum persona signatur, qui benignitatem erga proximos ostendunt, et dolo suae iniquitatis, quae loquuntur operiunt? Vestis enim, quae ex lana linoque fit, lanam semper in faciem reddit, et linum subter abscondit. Quid ergo per lanam nisi simplicitas sonat? Quid per linum nisi subtilitas designatur? Et saepe homo subtilis et acutus exterius simplicitatem mansuetudinis ostendit, et interius subtilitatem malitiae contegit. Iste ergo veste se actionis suae quasi ex lana et lino induit, quando ab eo et simplicitas monstratur in superficie, et subtilitas malitiae servatur in mente. Unde et continuo subjungitur. Funiculos in fimbriis facies, per quatuor angulos pallii tui, quo operieris. Vestis namque jam dictae cum qua sapiens incedat, custodiens illam ne nudus ambulet, cum ex cunctis virtutibus textura ejus constet, angulos, id est principales sunt quatuor virtutes, quas et ethnici propriis appellare nominibus noverunt, temperantiam, justitiam, fortitudinem, prudentiam. His enim cum propter Deum sapiens ornatus incedat, non ut videatur ipse ab hominibus, sed ut glorificetur Pater in coelis (Matth. VI), et cum hac dilectione Dei et proximi, bona faciens opera, perseverat usque in finem, ut salvus sit, profecto funiculos fecit in fimbriis per quatuor angulos pallii sui. Caeterum in supradictis hypocritis indecentes fimbrias Dominus noster acri invectione coarguens, dicit: Dilatant phylacteria sua, et magnificant fimbrias (Matth. XXIII). Multum enim se accusant, cum de re significata non curantes, significativas in oculis hominum fimbrias magnificant. ####  |