| #### CAPUT XX. Quare, vel qua ratione iis qui temporaliter viventes peccaverunt dicat: |

| #### ####
| #### “Discedite in ignem aeternum.” |
#### #### Quare autem, vel qua ratione iis qui temporaliter vixerunt et temporaliter peccaverunt, discedite, dicet, in ignem aeternum, poenamque ignis aeterni pro peccatis rependet temporalibus, addendo etiam, qui paratus est diabolo et angelis ejus: Esurivi enim, ait, et non dedistis mihi manducare. Sitivi, et non dedistis mihi bibere. Hospes eram, et non collegistis me; nudus, et non cooperuistis me; infirmus et in carcere, et non visitastis me (Matth. XXV). Magna vere et valida ratio, et idcirco sententia justa et irreprehensibilis. Idem enim est ac si dicat: Quia sicut diabolus, ita et vos impoenitens cor habuistis. Sciendum quippe et memoriter tenendum est quia non dixit, homicidae enim, aut fures estis, aut adulteri, sed esurivi enim, inquit, et non dedistis mihi manducare, etc., id est vestra eleemosynis redimere noluistis peccata. In quo aliter diabolus peccat, quam isti quorum nulla est poenitentia? Haec causa hominem diabolo comparem juste addicit, quia sicut ille poenitentiam non agit, quam tamen nullus unquam praedicavit aut praedicaturus est ei, sic et iste impoenitens est, et poenitentiae fructus facere contemnit, cui non solum per suos, sed et per semetipsum poenitentiam praedicavit Deus, et homo iste qui haec dicit: Quia ergo esurienti mihi manducare non dedistis, nec potum sitienti, quia me hospitem non collegistis, et nudum me non operuistis, quia me infirmum, non visitastis, et ad me in carcere positum non venistis, quia, inquam, sex operum istorum dies vacuos dimisistis, nequaquam in septimo cum Deo sabbatizabitis, quem Pater benedixit et sanctificavit, suisque benedictis praeparavit, sed discedite, maledicti, in ignem aeternum qui praeparatus est diabolo et angelis ejus. Constat enim quia si semper liceret, semper liberet peccare, et idcirco juste semper ardebit ignis vester, juste, inquam, semper ardebitis cum diabolo et angelis ejus, et ignis vester non exstinguetur, et vermis vester non morietur, eritisque, sicut propheta praedixit, ad satietatem visionis omni carni (Isa. LXVI). Tunc respondebunt ei et ipsi dicentes: Domine, quando te vidimus esurientem et sitientem, aut hospitem, aut nudum, aut infirmum, vel in carcere, et non ministravimus tibi? (Matth. XXV.) Sicut jam supra diximus, et haec percunctatio sinistrorum, et ea quae sequitur responsio judicis, testimonium erit conscientiae ipsorum, et inter se invicem cogitationum accusantium aut etiam defendentium. Etenim conscientiae ipsorum, quasi libri aperti erunt, et manifestatio justitiae judicis, quasi liber magnus erit, qui nimis aperta lectione sua singulis merita demonstrabit, sicut in Apocalypsi scriptum est: Et libri aperti sunt, et alius liber apertus est, qui est vitae. Et judicati sunt mortui ex iis quae scripta sunt in libris, secundum opera ipsorum (Apoc. XX). ####  |