| #### CAPUT X. Quae miracula fecerit Helias, et quod spiritus Heliae, duplex in Helisaeo, duplicato miraculorum numero comprobetur. |

| #### #### Vigilanter hoc animadvertendum est quia propter causam ejusmodi tam ultroneus ad operandas virtutes semetipsum ingessit ita incipiens: ####
| #### “Vivit Dominus, in cujus conspectu sto, si erit annis his ros et pluvia, nisi juxta oris mei verba (III Reg. XVII” |
#### #### Et in Helisaeo causa eadem consideranda est, dicente: ####
| #### “Obsecro ut fiat spiritus tuus duplex in me (IV Reg. II).” |
#### #### Hoc intendebant ut operando mirabilia convincerent impios, quod neque vitulus neque Baal est Deus, sed Dominus ipse est Deus. Et revera ita factum est. Spiritus Heliae, id est operatio virtutum, quae in spiritu Domini data fuerat Heliae, duplex in Helisaeo facta est. Duplicia namque numero miracula fecit Helisaeus supra quam Helias. Etenim si rite numeres, Helias octo, Helisaeus sedecim miracula operatus est. Primum Heliae fuit, quod verbo continuit coelum ne plueret. Secundum, quod corvi paverunt eum. Tertium, quod apud viduam, quae pascebat eum, juxta verbum ejus hydria farinae non defecit, et lecythus olei non est imminutus. Quartum, quod mortuum ejusdem viduae filium resuscitavit. Quintum, quod eum offerentem holocaustum exaudivit Dominus per ignem, vidente populo, et dicente: ####
| #### “Dominus ipse est Deus.” |
#### #### Sextum, quod orante illo, facta est pluvia grandis. Septimum, quod pallio suo percutiens, aquas divisit, et transivit cum Helisaeo. Octavum, quod currus igneus, et equi ignei diviserunt utrumque, et ascendit Helias per turbinem in coelum. Protinus Helisaei primum, quod pallio Heliae percussit aquas, et divisae sunt. Secundum, quod aquas pessimas et terram sterilem sanavit. Tertium, quod illudentes ei pueros ursi laceraverunt. Quartum, quod congregatis tribus regibus, Israel, et Juda, et Edom, cum non esset aqua exercitui, fossas fieri jussit, et repleta est terra aquis. Quintum, quod mulieri viduae ex modico oleo vasa non pauca implevit. Sextum, quod mulier, quae illi ministraverat, et non habebat filium, conceperit, et pepererit in tempore et hora, quam ille praedixit. Septimum, quod mortuum eumdem puerum resuscitavit. Octavum, quod in olla eremitica gustus amarissimos dulcoravit. Nonum, quod de viginti panibus hordeaceis comederunt juxta verbum ejus centum viri, et superfuit. Decimum, quod Naaman principem militiae regis Syriae per lavacrum aquae a lepra sua curavit. Undecimum, quod Jehu egressus ab eo, factus est leprosus quasi nix. Duodecimum, quod eo mittente lignum, ferrum quod elapsum fuerat, super aquam natavit. Tertium decimum, quod missos contra eum Syros, Dominus, orante illo, caecitate percussit, donec introduceret eos in Samariam. Quartum decimum, quod soluta obsidione Samariae, duo modii hordei statere uno fuerunt, et modius similae statere uno secundum sermonem ejus in porta Samariae. Quintum decimum, quod dum aegrotaret, praesagium fecit regi Israel, quod tribus vicibus Syriam percussurus esset. Sextum decimum, quod cum mortuus esset, projectum est cadaver hominis in sepulcrum ejus, et cum tetigisset ossa Helisaei revixit homo, et stetit super pedes suos. ####  |