| #### CAPUT XVI. De praedicatione Domini et regis nostri, quam tradito Joanne incoepit, et de testimonio prophetico, ubi inter caetera dictum est: |

| #### ####
| #### “Multiplicabitur ejus imperium, et pacis non erit finis.” |
#### #### Cum autem audisset Jesus quod Joannes traditus esset, secessit in Galilaeam, et caetera, usque docens in synagogis eorum, et praedicans Evangelium regni (Matth. IV). Tanquam ad regalia properans insignia, unum hic evangelista, eumdemque primum Evangelii annum praetermisit, de quo Joannes plurima scribit. Et recte ab eo hic incipit, quod Joannes traditus est, nam extunc publice rex et Dominus iste sua potestate utens praedicare coepit: Erat enim, inquit, docens eos, sicut potestatem habens, et non sicut Scribae eorum et Pharisaei (Matth. VII). Nec vero solum id impletum esse credimus, quod hic de propheta testimonium sumpsit. Terra Zabulon, et terra Nephthalim (Isa. IX), et caetera, usque lux orta est eis, sed et reliqua ejusdem capituli prophetici, quae propter prolixitatem supprimens, tanquam ostio patefacto, reliquit intelligenda hic scriba magni regis, ut scias hunc esse, de quo scriptum est illic, et vocabitur nomen ejus admirabilis, consiliarius, Deus fortis, pater futuri saeculi, princeps pacis. Multiplicabitur ejus imperium, et pacis non erit finis. Super solium David, et super regnum ejus sedebit ut confirmet illud, et corroboret in judicio et justitia amodo, et usque in sempiternum (ibid.) Poenitentiam, inquit, agite, appropinquabit enim regnum coelorum. Juxta prophetae praescriptum testimonium agebat, ut multiplicaretur ejus imperium, quod est regnum coelorum, peccatores ad poenitentiam invitans, et deinde Simonem Petrum, et Andream fratrem ejus, caeterosque apostolos vocans. Nam, si quaeras qualiter multiplicandum foret ejus imperium: Faciam vos, ait, fieri piscatores hominum. Denique sic factum est. Pauci qui tunc regem suum secuti sunt, facti sunt piscatores hominum, et extunc multiplicatur imperium Christi regis magni multitudine gentium, sublatis adversariis et inimica morte, pax erit, et pacis non erit finis. ####  |