| #### CAP. XVII. |

| #### #### M. Hoc quoque concedas mihi licere, ut, cum videar singularum partium professiones nunc de praesumptione arguere, nunc ad pacem concordiae sermone reducere, videar sic aliquando quosdam arguere, ut ibidem videar alios defendere, et rursum alios sic defendere, ut videar alios corrigere; nunc autem omnes de praesumptione corrigere paratus, vel secundum professionem defendere. #### D. Hoc quoque ex auctoritate constat te debere, cum Paulus apostolus in eadem causa hoc idem videatur facere. Nam contra Judaeos et Graecos loquens, Judaeos de legis praesumptione contra gentiles gloriantes sic videtur reprimere, ut consummationem legis gentilibus videatur attribuere, dicens: Si autem praeputium justitias legis custodiat, nonne praeputium illius in circumcisione reputabitur? (Rom. II, 26.) Aliquando autem sic gentiles contra Judaeos de ignorantia excusantes videtur arguere, ut videatur multo magis Judaeis attribuere, dicens: Quid ergo amplius Judaeo, aut quae utilitas circumcisionis? multum per omnem modum (Rom. III, 1). Nunc vero omnes pariter redarguere ut ibi: Causati enim sumus Judaeos et Graecos omnes sub peccato esse (ibid.), nunc vero omnes ad pacem concordiae reducere, dicens: Justificati igitur ex fide, pacem habeamus ad Deum (Rom. V, 1), etc. #### M. Multum multumque mihi videris succurrere. #### D. Non ego, sed ipsa Veritas dignetur nos hic et ubique docere. #### M. Fiat, fiat. Nunc ergo qui hanc veritatem desiderant, volunt praemonere nullos quasi de superfluitate copiosi sermonis causari debere, cum videant me per totam pene Ecclesiam sermone discurrere, qui cogor de omnibus professionibus sermonem disserere, in quas constat totam se Ecclesiam dividere. ####  |