| #### CAPUT XXXIV. Item de eadem re mystice. |

| #### #### Erat autem Joseph pulchra facie, et decorus aspectu. Omne quod de Christo sancta praedicat Scriptura, pulchrum ac decorum est, sed non absque eo quod intrinsecus latet (Cant. IV), verbi gratia: Et dominabitur a mari usque ad mare, et a flumine usque ad terminos orbis terrarum, coram illo procident Aethiopes, et inimici ejus terram lingent; reges Tharsis et insulae munera offerent, reges Arabum et Saba dona adducent (Psal. LXXI): et quidquid ejusmodi de Christo canitur aut legitur, pulchrum est, sed unam eamdemque pulchritudinem, aliter Synagoga carnalis, aliter Ecclesia spiritualis intuita est. Illa, quam hoc solum delectat quod in mundo est, quod concupiscentia carnis et concupiscentia oculorum, quod ambitio spiritus, et superbia vitae est (I Joan. II); illa, inquam, cum legeret venturum Messiam, id est Christum regem magnum et speciosum forma prae filiis hominum (Psal. XLIV), sperabat totum carnaliter futurum, scilicet quod secundum hominem sessurus esset super solium David, in illa Jerusalem quae prophetas occidit, in illa Sion quae lapidavit eos qui ad se missi sunt, ut inde dominaretur a mari usque ad mare et a flumine usque ad terminos orbis terrarum, Aethiopibus et insularum regibus coram illo procedentibus, regibus Arabum et regibus Saba in illam auream et gemmatam Jerusalem munera offerentibus et dona adducentibus (Matth. II), omnibus omnino regem illum et civitatem adorantibus, gentibusque cunctis avaritiae Judaicae sub tanto rege servientibus. Nempe haec et hujusmodi de Christo carnaliter sentire, et secundum hominem sperare, id erat petulantem mulierem incestos oculos in pulchrum Joseph injicere. Sed Christus talem intellectum non admittit, imo taliter intelligentem odit ac refugit, et jamdudum sic legentem, sic sentientem Synagogam sprevit, effugiensque cum suo vivificante spiritu, solam illi occidentem litteram reliquit (II Cor. III). Bene igitur Joseph relicto in manu adulterae pallio fugit, et egressus est foras. Fugit enim qui et dixit: Ecce relinquetur vobis domus vestra deserta (Matth. XXIII). Fugit, inquam, et egressus est foras, quod praesignavit etiam facto, quando tollentibus lapides Judaeis, ut jacerent in eum, ipse abscondit se et exivit de templo (Joan. VIII). In argumentum ergo fidei, retentum pallium ostendit marito revertenti domum, et ait: Ingressus est ad me, ut illuderet mihi. Retentum ostendit marito pallium, id est, coram praeside suo vana protulit testimonia Scripturarum in argumentum fidei, quod Dominus Jesus aut seductor sit aut illusor, verbi gratia: Nos, inquiunt, legem habemus, et secundum legem debet mori, quoniam Filium Dei se fecit (Joan. XIX). Item: Commovet universam Judaeam, docens a Galilaea usque huc, et dicens se Christum regem esse (Luc. XXIII). Pilatus sane, vel potius Caesar talis synagogae maritus tunc fuit, qualem per eunuchum Aegyptium significari nunc decuerat. Nam quomodo illa quae maritum habet eunuchum, nec vere maritum habet, nec a lege viri soluta est, ut cuicunque voluerit nubat, sic Judaea neque virum suum, scilicet, Deum, qui in propheta loquitur: Amodo voca me, vir meus (Jer. III), tunc habebat, neque tanquam vidua sive virgo erat, quia regem suum Dominum suum non habens, adulando ambiebat Caesarem, dicens: Non habemus regem, nisi Caesarem (Joan. XIX). His autem auditis, ille tradidit illum in mortem, ferrumque pertransiit animam ejus, nec solum animam, sed et carnem ejus; manus enim et pedes ejus clavis confixi sunt, et lancea perforatum est latus ejus. ####  |