| #### CAPUT XVII. Quam pulchri super montes sint pedes hoc bonum annuntiantis, qui pedes, et qui montes sint, qui speculatores, et quomodo videant omnes fines terrae salutare Dei Israel. |

| #### #### Quam pulchri super montes pedes annuntiantis et praedicantis pacem, annuntiantis bonum, praedicantis salutem, dicentis Sion: Regnabit Deus tuus! Ecce adsum, dixit, et huic auditori, huic in Spiritu sancto videnti pariter et audienti, suos veniendo pedes ostendit. Quos pedes, nisi vias suas? Quae porro sunt viae ejus, nisi misericordia et veritas? Scriptum est enim: Universae viae Domini misericordia et veritas (Psal. XXIV). Duobus istis pedibus, iste qui nunc dicit, ecce adsum, in hunc mundum venit, videlicet quemadmodum dicit, ut qui non vident videant, et qui vident, coeci fiant (Joan. XV). Nam ut qui non vident videant, misericordiae est, et qui vident caeci fiant, veritatis est. Pes iste Judaeos contrivit, pes ille gentes sublevavit. Quam pulchri, inquit, pedes, quam speciosi pedes! Vere pulchri pedes, nam utrinque irreprehensibilis est. Quam pulchri pedes super montes! Quos super montes, nisi super apostolos fide excellentes, meritis eminentes? Isti montes illos pedes primum exceperunt, unus enim ex illis dejectus est per veritatis judicium, undecim per misericordiam creverunt usque ad coelum. Annuntiantis, inquit, et praedicantis pacem. Quam pacem, nisi humani generis reconciliationem? Annuntiantis bonum. Quod bonum, nisi gloriam Dei filiorum? Praedicantis salutem. Quam salutem, nisi beatam animarum atque corporum immortalitatem? Dicentis Sion: Regnabit Deus tuus. Quid est regnabit, nisi misso foras principe mundi hujus, regnum quod tyrannus obtinuerat, Deus tuus obtinuit? Ergo pulchri pedes, quia pulchra annuntiatio, quia jucunda haec praedicatio est. Vox speculatorum tuorum. Levaverunt vocem, simul laudabunt, quia oculo ad oculum videbunt, cum converterit Dominus Sion. O Sion, vox speculatorum tuorum audita est, speculatorum, inquam, id est apostolorum, qui tibi pacem illam speculati sunt, qui tibi bonum illud praedicaverunt, qui tibi salutem illam annuntiaverunt. Speculatores isti levaverunt vocem. Vere levaverunt; nam in omnem terram exivit sonus eorum, et in fines orbis terrae verba eorum (Psal. XVIII). Simul laudabunt, videlicet idipsum sentiendo, idipsum docendo. Quia oculo ad oculum videbunt, cum converterit Dominus Sion. Inde nimirum prae omnibus beati sunt, quia oculo ad oculum videbunt, quemadmodum dicit: Beati oculi qui vident quae vos videtis. Dico enim vobis quia multi prophetae et justi voluerunt videre quae vos videtis, et non viderunt, et audire quae auditis et non audierunt (Luc. X). Ergo certi testes erunt, et idcirco non dispariter, sed simul laudabunt, non dissona, sed consona praedicabunt. Videbunt, inquam, oculo ad oculum, cum converterit Dominus Sion. Nam et quando per passionem suam redimendo convertit Sion, oculis viderunt, et postquam convertit Sion, spoliato inferno, redivivum oculis viderunt, manibus suis palpaverunt. Gaudete et laudate simul, deserta Hierusalem, quia consolatus est Dominus populum suum, redemit Hierusalem. Paravit Dominus brachium sanctum suum in oculis omnium gentium, et videbunt omnes fines terrae salutare Dei nostri. O vos deserta Hierusalem, o vos gentes quondam desertae, nunc autem Hierusalem, accipiendo peccatorum remissionem, simul gaudete, et laudate cum illa Sion, cum illa Ecclesia patriarcharum et prophetarum, et omnium electorum qui ex circumcisione sunt. Quia consolatus est Dominus populum suum, dando illi paracletum, id est consolatorem Spiritum sanctum, redemit Hierusalem, redemit omnes quos praescivit, et praedestinavit pertinere ad illam coelestem Hierusalem, redemit, inquam, non auro vel argento, sed proprio sanguine suo (I Petr. I). Idcirco vos quoque gaudete et laudate, quia praeparat brachium suum, id est Filium suum, in oculis omnium gentium, juxta prophetiam Jacob dicentis: Et ipse erit exspectatio gentium (Gen. XLIX). Et videbunt omnes fines terrae salutare Dei nostri. Venient enim ab extremis terrae, qui videant gloriam Salvatoris sui Dei, filiis regni in tenebras exteriores projectis (Matth. VIII). Quid enim Dominus dicit? ####  |