| #### CAPUT VII. Quid sit quod valeat testimonium dare in coelo et in terra. |

| #### #### Verum prius est ut quaeramus quid est quod testimonium in terra, et testimonium datur in coelo. Neque enim frustra duo testimonia data, terra distinguuntur et coelo. Quid ergo est testimonium dari in terra, nisi per unam fidem, per unum baptisma habendo unitatem spiritus in vinculo pacis commendari in praesenti Ecclesia? Oportet quippe eum quem sancta praesens in communionem recipiat Ecclesia, dicere, Dominus Jesus, quod est testimonium habere spiritus, quia videlicet nemo potest dicere, Dominus Jesus, nisi in Spiritu sancto (I Cor. XII). Et sicut praesenti capitulo dictum est, Spiritus est qui testificatur quoniam Christus est veritas (I Joan. V), quia videlicet sicut nemo potest dicere, Dominus Jesus, nisi in Spiritu sancto, sic nemo, nisi in Spiritu sancto loquens, potest dicere quoniam Christus est veritas. Deinde cum sic corde credendo testimonium habuerit a spiritu, oportet ut suscipiendo visibile baptisma testimonium habeat a sanguine et aqua, quae de latere ejus fluxerunt, quando patefactum est militis lancea. Hoc totum est testimonium habere in terra, quia videlicet sic commendatum in communionem suam, in sui corporis unitatem praesens suscipit Ecclesia. Consequitur tandem testimonium in coelo ab his tribus, qui unum sunt, scilicet Patre, et Verbo, et Spiritu sancto. Quem enim praesens Ecclesia, priori testimonio comprobatum suscepit, et in aliud saeculum cum pace sua dimisit, coelesti sine dubio commendat Ecclesiae testimonium Patris, et Filii, et Spiritus sancti, ut illius gloriam feliciter videat in coelo, cujus in terra fideliter sacramenta servavit. Nunc jam propositum ingrediamur. ####  |