| #### CAPUT XVIII. De beato Hieronymo, magno scientiae viro, et quantorum illustrium virorum gratiam habentium scripserit catalogum. |

| #### #### Igitur cum dicimus doctoribus nostris, bono erga fidem catholicam zelo concitatis, cum ferventius sanctae Scripturae studiis incumberent, tunc artes liberales ad cooperandum eidem Scripturae fuisse intromissas, animadvertimus rectius et verius nos dicere, tunc eas illic fuisse inventas, sed prae claritate sapientiae eatenus non comparuisse illas, maxime autem propter infirmitatem oculorum, quibus terrenae sapientiae pulvis inciderat. Hoc enim quidam de praecipuis illorum beatus Hieronymus fatetur, cum dicit: Cum ante annos plurimos domo, parentibus, sorore, cognatis, et quod his majus est consuetudine lautioris cibi, propter coelorum regna me castrassem, et Hierosolymam militaturus pergerem, bibliotheca quam Romae cum summo studio ac labore confeceram carere non poteram. Itaque miser ego lecturus Tullium jejunabam, et post noctium vigilias, post lacrymas, quas mihi praeteritorum recordatio peccatorum ex imis visceribus eruebat, Plato sumebatur in manibus. Si quando autem in memetipsum reversus prophetas legere tentassem, sermo horrebat incultus, quia lumen caecis oculis videre non poteram, quod tamen non oculorum culpam putabam, sed solis . Sed gratias verae et summae luci, quia cito clarificatis et sanatis iste oculis, solem, id est lucidum sanctae Scripturae sermonem perficere potuit, et jamdudum a magistris saecularibus sufficienter edoctus quemadmodum dicit: Victorinus, et Donatus grammaticus, magister praeceptorque meus Romae insignes habentur , omnium librorum Veteris Testamenti Christo volente, studioque spirituali desudante, veritatem consecutus est. Litteris namque Graecis ac Latinis atque Hebraicis doctus, cuncta Hebraeorum volumina quae in canone continentur, ex Veteri Testamento, vera editione in latinam linguam vertit, aque commentatus est, et nobis tantum in translatione Dominicae Scripturae praestitit ut ad Hebraeorum fontem non egeamus accedere, quando nos facundiae suae multa cognoscitur claritate satiasse. Inter caetera autem studii sui opuscula, suis universa praefationibus praenotata, a beato Petro sumens exordium, CXXXV illustrium virorum vitas usque ad Theodosii XIV annum ex ordine digessit, omnesque, qui de Scripturis sanctis aliquid memoriae tradiderunt breviter descripsit, imitatus Tranquillum, Graecumque Apollonium, se quoque in calce voluminis, quasi abortivum minimumque omnium Christianorum ponens. ####  |