| #### CAPUT 8 |

| #### ####
| #### “Messis quidem multa, operarii autem pauci. Rogate ergo Dominum messis, ut ejiciat operarios in messem.” |
#### #### Hoc usque hodie gemit omnis paterfamilias Dominicae messis, quia messis quidem multa, operarii autem pauci. Nam, ut breviter dictum sit, multae quidem sunt turbae in Christum credentium, multi coetus in coenobiis, sive xenodochiis sub sacra professione degentium, sed in multitudine horum pauci sunt qui operantur, id est qui ad illum pervenerint profectum, ut eis secure cura vel providentia committi possit infirmiorum. Quid ergo faciat is cui credita est dispensatio sive procuratio messis ejusmodi? Roget utique Dominum messis, ut mittat operarios in messem, id est omni instantia postulet a Deo, quatenus in pluribus subditorum multiplicet gratiam spiritualem, imitatus primum procuratorum talium Spiritum sanctum, et fidelem Mosen. ####
| #### “Cur, inquit ille ad Dominum, afflixisti servum tuum? Quare non invenio gratiam coram te? Et cur imposuisti pondus universi hujus populi super me? Nunquid ego concepi hanc multitudinem, vel genui eam, ut dicas mihi: Porta eos in sinu tuo, sicut portare solet nutrix infantulum, et defer in terram, pro qua juravi patribus eorum? (Num. XI.)” |
#### #### Denique quid Moses in verbis istis intenderit, quid isto tam grandi, tam vehementi gemitu postulaverit, Deus exauditor cordis ejus, sua responsione manifestum facit. Ait enim: ####
| #### “Congrega mihi septuaginta viros de senioribus Israel, quos tu nosti, quod senes populi sint ac magistri, et duces eos ad ostium tabernaculi foederis, et facies ibi stare tecum, ut descendam et loquar tibi, et auferam de spiritu tuo, tradamque eis, ut sustentent tecum onus populi et non tu solus graveris (ibid.).” |
#### #### Igitur quisquis procurator est Dominicae messis secundum hoc exemplum fidelis Mosi roget supplementum, et dabit illi ita duntaxat ut ab omni sinistra aemulatione sit immunis, itidem secundum exemplum Mosi. Cum enim cucurrisset puer, et nuntiasset Mosi dicens: ####
| #### “Heldat et Medat prophetant in castris (ibid.),” |
#### #### statimque Josue filius Nun, minister Mosis et electus e pluribus, dixisset: ####
| #### “Domine mi Moses, prohibe eos (ibid.).” |
#### ####
| #### “Quid, inquit ille, aemularis pro me? Quis tribuat ut omnis populus prophetet, et det eis Dominus Spiritum suum? (ibid.)” |
#### #### Notandum interea, qui cum apud alium evangelistam dicat: ####
| #### “Rogate ergo Dominum messis, ut mittat operarios (Luc. X),” |
#### #### hic apud hunc evangelistam vehementius dictum est, ####
| #### “ut ejiciat operarios in messem.” |
#### #### Quid enim est dicere, ut ejiciat, nisi quia libenter otiosi sunt, etiam illorum quam plurimi, quibus creditum est talentum operationis, et interdum quasi specie sanctitatis atque perfectionis volunt secretius vivere soli sibimetipsis, cum prodesse possint et aliis! Ejiciat Dominus qui ejusmodi sunt, scilicet conveniendo conscientias eorum, et redarguendo qui damnose abscondant talentum sibi creditum. Ejiciat, inquam, ut operentur, quia revera est ejici, optatam quietem relinquere prae timore Domini. ####  |