| #### CAPUT XXIV Item de nocturnis lectionibus per aestatem. |

| #### #### Nocturnae lectiones tota aestate sua varietate suoque ordine seriem designant temporum, vel profectum sanctae Ecclesiae. Primum namque historia Regum, quae statim post Pentecosten ponitur, primis duobus libris mystice assimilatur primis Christianitatis temporibus, quando, paulatim crescente fide Christi, vetus idololatria decidit. Nam, sicut regnanti Sauli, quem populus appetierat contra voluntatem Dei (I Reg. X), supervenit electio David (I Reg. XVI), quem Dominus secundum cor suum invenisse dicit, tandemque totum regnum a domo Saulis eversum, eidem David se subdidit (II Reg. V), sic daemonum cultui supervenit in mundum cultus Dei, statim post adventum Spiritus sancti, tandemque Christiana fides per bella martyrum victrix, sedit in throno Romani imperii, totusque deinceps mundus manu forti, Christo se subdidit. Duobus sequentibus libris, in quibus regnum divisum est a domo David, ex quo Hieroboam regni scissuras [sicut illi per manum Achiae Sylonitis significatum est] invasit, et contempto templo Domini duos vitulos fecit (III Reg. XII), illa significabantur tempora, quibus Ecclesiam haereticorum insania scidit, et contempto altari Christi, rejecto cultu veritatis, falsitatum suarum simulacra diversa fabricavit. Sequuntur deinde libri sapientissimi Salomonis, videlicet, sicut post pugnas haereticorum claruerunt in Ecclesia ingenia doctorum, qui excitati contentionibus illorum, non dormitantes, sapientiae et scientiae studuerunt, et disputaverunt quodammodo, et ipsi, sicut de Salomone legitur; ####
| #### “Super lignis a cedro quae est in Libano, usque ad hyssopum qui egreditur de pariete (III Reg. IV),” |
#### #### id est nihil omnino de sacra Scriptura, nec parvum, nec magnum aliquod verbum ab allegoria vel aliqua utili moralitate vacare passi sunt. Deinde nihilominus congrue sequitur liber Job, quia videlicet, maxime in pace Ecclesiae non desunt illae tentationes viris ad virtutem tendentibus, quae in omnibus percussionibus, vel consolationibus ejusdem sancti Job, auctore beato Gregorio, moraliter figurantur. Tunc enim urgent interius tentationes spiritualium vitiorum, quorum quanto occultior pugna, tanto difficilior victoria. ####  |