| #### CAPUT XI. Dominica undecima post Pentecosten. |

| #### #### Dominica undecima ponitur hoc evangelium: Duo homines ascenderunt in templum, ut orarent (Luc. XVIII), etc. Cui manifeste consonat ea quae praecurrit epistolae lectio: Notum vobis facio Evangelium (I Cor. XV). Nam exemplum publicani in evangelio se accusantis, et dicentis: Non sum dignus levare oculos meos ad coelum (Luc. XVIII), optime in hac epistola Paulus imitatur, dicens: Ego enim sum minimus apostolorum, qui non sum dignus vocari apostolus, quoniam persecutus sum Ecclesiam Dei (I Cor. XV), etc. Et quia talis haec humilitas, unitatem domesticorum Dei conservat, ut non alius adversus alium infletur, recte hic introitus praemittitur, in quo dicitur: Deus qui inhabitare facit unanimes in domo (Psal. LXVII). Quodque in graduali dicitur: Et ex voluntate mea confitebor illi (Psal. XXVII). Itemque in offerenda: Domine, clamavi ad te, et sanasti me (Psal. XXIX), vocibus concordat publicani a longe stantis, et peccata sua confitentis, et tali scilicet non pharisaice glorianti, quod decimas det omnium quae possidet, sed humilem confessionem, se ipsum prius offerenti dicitur in communione, ut sua demum offerat: Honora Dominum de tua substantia (Prov. III), etc. ####  |