| #### CAPUT XIV. Item de differentia diei septimi et caeterorum dierum. |

| #### #### Deinde et hoc a caeteris diebus iste differt, quia caeterorum dierum opus in illo completum est. Sic enim ait: Complevitque Deus die septimo opus suum quod fecerat, et requievit ab omni opere suo quod patrarat. Et notandum diligenter quod non dictum sit: Complevitque Deus die septimo omne opus suum, quod fecerat; sicut dictum est protinus et requievit ab omni opere suo quod patrarat: sed complevit, inquit, Deus opus suum, quod fecerat. Etenim non omne opus Dei quod fecerat ipse hoc felici et glorioso die completur, sed solum rationalis creaturae opus, gloria ejus impletur. Denique non hoc firmamentum vel coelum, non mare et arida, non terra germina sive plantaria, non sol et luna, non reptilia maris, sive volatilia coeli, non jumenta, aut bestiae sive reptilia terrae, sed sola rationalis creatura, id est angelica lux, et homo ad imaginem et similitudinem Dei factus, sanctam hujus diei claritatem intuentur. Bene ergo non dictum est, complevitque Deus die septimo omne opus suum, sed, complevit die septimo opus suum, quod fecerat, quoddam opus suum, quamdam creaturam suam, rationalem creaturam suam quam fecerat. Requievit autem ab omni opere suo quod patrarat. Ab omni, inquam, opere suo requievit, quia nullam deinceps novam creaturae speciem fecit: quoddam autem opus, id est angelicam creaturam, jam tunc in hoc septimo die complevit, in quo et ipse requievit, quandoque completurus eodem die eadem felicitate sapientiae praeelectam, et ex illis duobus, masculo et femina, nascituram multitudinem humani generis. Quae est enim completio creaturae rationalis, nisi videre aeternaliter sive immortaliter claritatem hujus diei? Eo namque tendit tota praedestinatio Dei super his quos praescivit, tam hominibus, quam angelis, quicunque secundum propositum ejus vocati sunt sancti, ut conformes eos faciat imaginis Filii sui (Rom, VIII). Hac tamen differentia ut ille, quia unigenitus, idcirco et primogenitus in multis fratribus sit. Ibi plane completur opus Dei, ubi isti per quem facti eidem sunt reformati. Hoc est principium, et hic finis operis. Unde dicit ipse sic: Ego sum A et primus et novissimus, initium et finis (Apoc. I). In illo die suo tantus operarius Deus requiescit, sanctos jam dudum angelos participes habens suae requietionis. Illo namque in die firmati, illo in die remunerati, et in suo quisque ordine glorificati sunt. ####  |