| #### CAPUT 56 |

| #### ####
| #### “Si quis mihi ministrat, me sequatur.” |
#### #### Cum, inquit, ego in hora quae nunc venit, ea via vel ordine clarificandus sim, ut prius ponam animam meam pro salute multorum, sicut granum frumenti cadit in terram et moritur, ut multum afferat fructum; non aequum est, ut is qui meum se profitetur ministrum, et ad hoc tendit, quo particeps meae fit clarificationis, animam suam nimium diligens, a proximorum utilitate abscondat, et illuc pervenire velit sterili otio, quo laboriosa fructificatione perventurus sum ego. Non ita fiat, sed ####
| #### “qui mihi ministrat, me sequatur.” |
#### #### Quis autem mihi ministrat, nisi qui meum in fronte vexillum, qui meum in ore suo verbum portat, qui mea manibus et ore conficit vel tractat sacramenta? Ille ergo quisquis est, me sequatur, id est, me imitetur. In quo? in eo videlicet, ut si talis illi hora ingruerit, qualis nunc mihi, de qua ut paulo ante dixi: ####
| #### “Venit hora ut clarificetur Filius hominis,” |
#### #### malit propter me cadere in terram et mori, sicut seminatur granum frumenti, ut bono exemplo sit promissis suis quam negando fidem ministerii sui, credere persecutori, et sic palea potius esse quam granum et levi vento circumferri. Si autem defuerit tempestas persecutionis, tunc quoque oderit animam suam, abneget voluntatem propriam, abhorreat et suffocet concupiscentiam suam, talemquese, qualem fuisse meminit, odio habeat et in profunda poenitentiae fossa abscondat. Jubet namque Dominus in lege, ut cum egreditur quis ad requisita naturae, mittat paxillum in balteum et fossa humo abscondat quae egesta fuerint (Deut. XXIII). Quid enim illa egestio de fossa mystice, nisi veteris vitae abrenuntiationem significat? utique in castris Israel militanti, id est, juxta alios Evangelistas, praelata cruce Christum sequenti, egestionem suam abhorrere, et eam ne aliis pudeat defodere, est praeteritas animae suae concupiscentias odisse, et eas super ducta vitae melioris honestate, Dei et hominum oculis abscondere. Igitur non sicut putaverunt quidam maligni atque perversi, et in semetipsis crudeliores et sceleratiores homicidae, a semetipso debet occidi qui sequitur vestigia Christi, sed in persecutione quidem violentiam mortis ab alio perpeti, in pace autem Ecclesiae ####
| #### “carnem suam crucifigere cum vitiis et concupiscentiis (Galat. V),” |
#### #### et hoc modo Christo ministrare, id est, Christum sequi. Attende nunc utrum sint condignae passionis hujus temporis ad futuram gloriam quae revelabitur in hujusmodi ministris (Rom. VIII). Ait enim: ####
| #### “Et ubi sum ego, illic et minister meus erit.” |
#### #### Sed quid magnum videri poterat eis qui haec audiebant, esse cum illo. Ubi enim erat cum haec diceret? Utique in spinoso agro hujus mundi, unum erat et nudum granum frumenti, jamjam casurum in terram et moriturum, sicut paulo ante dixit; audi ergo quod sequitur: ####  |