| #### CAPUT XIX. De asini mandibula, qua mille viros percussit, et quod ita Christus per contemptibilia et infirma, fortia quaeque confundat. |

| #### #### Descenderunt igitur tria millia virorum de Juda ad specum silicis Ethan. Dixeruntque ad Samson: Nescis quod Philistiim imperant nobis? Ac deinceps. Inventamque maxillam, id est mandibulam asini, quae jacebat, arripiens, interfecit in ea mille viros. Jam satis experti fortitudinem Samson Nazaraei, id est compertam habentes omnipotentiam Christi Filii Dei, adhuc tamen ascenderunt Philistim, ascenderunt potione cadentes, vel casuri Judaei in terram Judam, in terram confessionis contra Ecclesiam catholicam, in qua est fides et confessio veritatis. Descenderunt et propter eos tria millia virorum de Juda ad ligandum Samson: quia videlicet per tres orbis partes, Asiam, Europam et Africam quamquam plurimi qui de Juda esse videbantur, qui Christum confitebantur, de qualibus Apostolus: Ex nobis exierunt, sed non erant ex nobis (I Joan. II), adjutores facti sunt Judaicae impietatis, multis quidem scissuris, sed eodem Christum apprehendere volentes spiritu malignitatis. Sed quid ille? Inventam maxillam, id est mandibulam asini, quae jacebat, arripiens, interfecit in ea mille viros. Maxilla vel mandibula asini in manu Christi, illa stulta et infirma mundi, illa sunt ignobilia et contemptibilia mundi, de quibus Apostolus dicit: Videte vocationem vestram, fratres, quia non multi sapientes secundum carnem, non multi potentes, non multi nobiles: sed quae stulta sunt mundi elegit Deus ut confundat fortia: et ignobilia mundi et contemptibilia elegit Deus et ea quae non sunt, ut ea quae sunt destrueret (I Cor. I). Inventam itaque maxillam asini quae jacebat arripiens, interfecit in ea mille viros, quia videlicet inventos eos qui non erant, qui ignobiles et contemptibiles mundo atque abjecti erant, confudit et destruxit inimicos suos: quod jam partim factum est commutando illos in bono, partim faciendum est, damnando illos qui bene occidi non potuerunt in futuro judicio. Hoc mirabile opus fecit Deus, Samson fortissimus, Christus omnipotentissimus. Sciebat quod grande sibi certamen, gravisque disceptatio foret contra legisperitos, contra oratores, contra mundi philosophos, contra nobiles et fortes, reges, imperatores, tyrannos. Et hoc sciens non vocavit prima expeditione multos sapientes, nobiles, sive potentes, quorum linguis magniloquis, quorum gladiis sive potestatibus Evangelium suum roboraret: sed tales nimirum, qui tanquam leonibus asini, sic despecti essent sapientibus, nobilibus, atque potentibus illis: scilicet idiotas, non scribas: homines sine litteris, non sedentes in cathedra Moysi: simplices, non oratores: piscatores, non imperatores. Et ait: In maxilla asini, in mandibula pulli asinarum delevi eos. Asinus prior, id est Judaicus: pullus asinae junior est gentilium populus. Ergo maxilla asini, apostoli de Judaeis non valde secundum carnem magni aut inclyti: mandibula pulli asinae, martyres et doctores fuere de gentibus electi. Nam et si omnes qui de Judaeis, et de gentibus in initio praedicationis Evangelicae fuere vocati, tanquam asinus, velut et pullus asinarum mundo erant despecti, attamen hi qui totum pondus certaminis susceperunt, qui totam victoriam perfecerunt, velut in maxilla asini, et velut mandibula pulli asinarum, magis fuere contempti, id est, apud mundum istum, stultorum stultissimi, et despectorum despectissimi, qui contumelias honoribus praeferrent, pro Christo mori quam vivere mallent. ####  |