| #### CAPUT VII. Quod mulier, aeque ut vir, ad imaginem Dei facta sit. |

| #### #### Porro, cur hoc ipsum secundo repetiit, dicens: Et creavit Deus hominem ad imaginem suam, ad imaginem Dei creavit illum, ipse statim aperuit subjungendo: Masculum et feminam creavit eos. Nam quia homo non unius tantum, sed utriusque sexus nomen est, et uterque sexus ad imaginem Dei creatus, quia uterque rationalis et aeternus est, recte propter sexus duos, duplicem posuit enuntiationem creationis secundum imaginem Dei. Proinde vir quidem, ut cautissime ait Apostolus, non debet velare caput, quoniam imago de gloria est Dei (I Cor. XI): subsecutus, adjunxit idem: Mulier autem gloria est viri (ibid.). Non dixit, mulier imago et gloria viri est, sed mulier inquit, gloria viri est. Et causam reddens: non enim, inquit, vir ex muliere est, sed et mulier ex viro (ibid.). Etenim mulier aeque ut vir imago Dei est, verum pro conditionis causa vel materia, mulier quaedam viri gloria est. Igitur tum secundo repetiit. Ad imaginem Dei creavit illum, et continuo subjungit masculum et feminam creavit eos, aperta significatione innuit quod tam masculum quam feminam, vel quod non magis masculum quam feminam fecit Deus ad imaginem suam, quia videlicet ibi, sicut ait idem Apostolus, ibi, inquam, ubi factus est homo ad imaginem Dei, non est masculus neque femina, ut verbi gratia, piscibus maris, et volatilibus coeli, cunctisque animantibus terrae magis praesit masculus quam femina. ####  |