| #### CAPUT XXVII. De tunicis pelliceis, quas fecit illis Deus. |

| #### #### Fecit quoque Dominus Deus Adae et uxori ejus tunicas pelliceas, et induit eos, et ait: Ecce Adam quasi unus ex nobis factus est, sciens bonum et malum. Et hoc leviter dictum, ac pene risui proximum videtur, quod Dominus Deus tunicas pelliceas fecerit Adae et uxori ejus. Nec enim ejusdem dignitatis est, detractas mortuis animantibus pelliculas consuere, et tunicas facere, cujus sunt ea quae hactenus de Domino Deo dicta sunt, verbi gratia, coelum sicut pellem extendere, terram fundare, solem, lunam, et stellas in firmamento ponere (Psal. CIII), postremo ipsorum animantium, quorum pelliculae sunt, naturas condere. Unde et nonnulli hoc opificium Deo ascribere in tantum refugerunt, ut dicerent tunc primum corpora illis facta esse, et idcirco pro corporibus, tunicas pelliceas esse dictas, quia, sicut nunc tunicis vestiuntur corpora, sic tunc Deus propter peccatum corporibus vestierit animas. Sed hic error verius omni irrisione dignus, jamdudum explosus est. Melius sapere oportet terrena corpora quasdam quidem esse animarum tunicas, verumtamen ipsa prius esse facta quam animas. Sic enim supra scriptum est, quia prius formavit Dominus Deus hominem de limo terrae, et deinde inspiravit in faciem ejus spiraculum vitae. Quid ergo, inquis? Nunquid Dominus Deus sutor aut pellifex erat, et impensa artis opera tunicas fecit pelliceas? Fecit utique tunicas pelliceas, quia sic praesens testatur Scriptura, non tamen et cogit nos confiteri quod eo modo quem rideant, sed eo modo quem flere debeant omnes tunicati, fecerit illas. Fecit enim, id est faciendi necessitatem illis imposuit. Talia quippe tamque misera propter peccatum corpora esse voluit, quae sine tunicis pelliceis durare non possint. Et notandum quod non qualescunque tunicas, sed tunicas fecit illis pelliceas. Hoc optime dictum est. Nec enim solummodo ob libidinem turpia vel pudenda, sed etiam ad patientiam frigoris infirma sunt nuda sexus utriusque corpora. Bene ergo non tantum tunicas, sed et tunicas pelliceas illis fecisse dicitur Dominus Deus, quia juste talia voluit illorum esse corpora, quae non solum tegi propter turpitudinem, sed etiam calefieri opus esset propter infirmitatem. Habes itaque duo miseriae solatia cum labore et indigentia homini proposita, victum scilicet et vestitum; victum, ubi paulo ante dixit: In sudore vultus tui vesceris pane tuo; vestitum, ubi nunc dictum est: Fecit quoque Dominus Deus Adae et uxori ejus tunicas pelliceas, et induit eos. ####  |