| #### CAPUT XXIX. Quid sit loco pignoris inferiorem et superiorem molam non debere accipi. |

| #### #### Non accipies loco pignoris inferiorem et superiorem molam, quia animam suam apposuit tibi. Accipere dicimus aliquando auferre. Unde et Paulus apostolus dicit: Sustinetis enim, si quis vos devorat, si quis accipit (II Cor. XI), ac si diceret, si quis rapit. Pignus vero debitoris est confessio peccatoris. A debitore enim pignus accipitur, cum a peccatore jam peccati confessio tenetur. Superior autem et inferior mola est, spes et timor. Spes quippe ad alta subvehit, timor autem cor inferius premit. Sed mola superior et inferior ita sibi necessario junguntur, ut una sine altera inutiliter habeatur. In peccatoris namque pectore debet spes et formido conjungi, quia incassum misericordiam sperat, si non etiam justitiam timeat. Incassum justitiam metuit, si non etiam de misericordia confidit. Loco igitur pignoris mola superior aut inferior tolli prohibetur, quia qui peccatori praedicat tanta dispensatione componere debet praedicationem ut nec derelicta spe timorem subtrahat, nec subtracta spe in solo eum timore derelinquat. Mola enim superior aut inferior tollitur, si per praedicantis linguam, in peccatoris pectore, aut timor aut spes a timore dividatur. ####  |