| #### CAPUT XXVI. Quid sibi velint septem agnae, quas fecit Abraham stare seorsum, mystice. |

| #### #### Tulit igitur Abraham oves et boves, et dedit Abimelech, percusseruntque ambo foedus. Et statuit Abraham septem agnas gregis seorsum. Cui dixit Abimelech: Quid sibi volunt septem agnae istae quas stare fecisti seorsum? At ille: Septem, inquit, agnas accipies de manu mea, ut sint in testimonium mihi quoniam ego fodi puteum istum. Oves quas dedit Abraham Abimelech agniculos pariunt, et dulci lacte teneros fetus alunt; boves autem nunc in area triturant, nunc vertendo terram operantur, et panem educunt ad cor hominis confirmandum. Scimus enim quia Patres apostoli singulis populis, vel civitatibus magistros, et rectores majores pariter et minores ordinaverunt: qui, et tanquam oves lacte, id est inchoationis sermone, parvulos auditores imbuerent, et tanquam boves, de qualibus Apostolo teste, lex dicit: Non alligabis os bovi trituranti (I Cor. IX; Deut. XXV), solido pane cibarent eos, qui, pro consuetudine exercitatos sensus habentes, feruntur ad perfectionem. Hoc modo Abraham et Abimelech, id est Patres qui ex Judaeis erant, et gentes, foedus percusserunt, et in unam domum sociati sunt, mediante angulari lapide Christo, qui facit utraque unum, ut duos condat in semetipso (Ephes. II), in unum novum hominem faciens pacem, et reconciliet ambos in uno corpore Deo per crucem interficiens inimicitias in semetipso (ibid.), Porro septem agnae, quae in percussione foederis seorsum constituuntur, septiformem significant gratiam Spiritus sancti, cujus nobis in baptismo, quo in Christo foederamur, dona distribuuntur. Quae videlicet agnae seorsum constituuntur, quia profecto non in potestate hominis sunt dona Spiritus sancti. Etenim baptismum quidem aquae in nomine Patris, et Filii, et Spiritus sancti, omnes aequaliter per officium ecclesiasticum exhibemus; ipsius autem sancti Spiritus dona, non qualia vel quanta volumus damus aut accipimus, sed ipse Spiritus sanctus operatur omnia, dividens singulis prout vult (I Cor. XII). Quidquid autem loquitur aut operatur per nos hic septiformis Spiritus testimonium verum est, quod pater Abraham foderit puteum istum, id est quod secundum semen suum, quod est Christus, condiderit, atque compleverit omnem veritatem Scripturarum. Bene ergo dictum est, ut sint in testimonium mihi, quia ego fodi puteum istum. Idcirco vocatus est locus iste Bersabee, quia ibi uterque juravit. Et inierunt foedus pro puteo juramenti. Surrexit autem Abimelech, et Phicol princeps militae ejus, et reversi sunt in terram Palaestinorum. Ubi hic legitur puteus juramenti, in Hebraeo habetur Bersabee. Duplex autem est causa cur ita appellatus sit, sive quia septem agnas Abimelech de manu Abrahae accepit; septem enim dicuntur sabee, sive quod ibi juraverit, quia juramentum sabee similiter appellatur. Quod si ante hanc causam supra nomen hoc legimus, sciamus per prolepsim dictum esse, sicut et Bethel et Galgala, quae utique usque ad tempus quo ita appellatae sunt, vocabantur aliter. ####  |