| #### CAPUT IV. Quod haec vox, |

| #### ####
| #### “In baculo meo transivi,” |
#### #### etc., tam Christo Domino quam cuilibet fideli Christiano conveniat. #### Illa sane orationis ejus pars, qua dicit Deo: In baculo meo transivi Jordanem istum, et nunc cum duabus turmis regredior, tam Christo Domino quam cuilibet perfecto congruit Christiano, sive ille praelatus, sive subditus sit, dummodo patriarchae hujus fidem vel justitiam sectari meruerit: Christo videlicet, quia solus ab omnibus relictus in passione et morte sua, quam pertransivit in baculo, id est pro arbitrio suo, baptismi sacramentum, quod per Jordanis nomen solet intelligi, nobis condidit, et nunc cum duabus turmis, Judaeorum scilicet et gentium, regreditur, quia priorum pariter et sequentium dominatur, quorum salutem est operatus. Christiano autem, ei qui domui Christi praelatus est, idcirco congruit, quia in solo quidem et simplici Christianae confessionis vel fidei verbo transivit regenerationis ejusdem sacramentum. Nunc autem sancti Spiritus donis ditatus et Ecclesiae Dei praepositus, duas turmas suscepit alendas, alteram videlicet parvulorum, quibus adhuc lacte opus est, alteram perfectorum jam, quorum solidus cibus est (Hebr. V). Nihilominus et subditorum cuipiam, qui perfectionis metam attigit, dicere competit cum eodem Jacob, In baculo meo transivi Jordanem istum, et nunc cum duabus turmis regredior, eo videlicet respectu quia quisque nostrum nudus venit ad baptismum, nihil habens, praeter solum sustentantem se Christianae confessionis baculum, et nunc duabus turmis regreditur, quia et peccatorum remissionem, quam omnes aequaliter in baptismo accipiunt, et praeter hoc per impositionem manuum divisam accepit gratiam Spiritus sancti. Nam unicuique nostrum, inquit Apostolus, data est gratia secundum mensuram donationis Christi (Ephes. IV). Nunc ordinem historiae prosequamur. ####  |