| #### CAPUT 36 |

| #### #### CHRIST. Priusquam nascerer, non potui renasci, priusquam essem, non potui lavari. Sed nec efficaciter quisquam potest lavari, nisi prius crediderit. Illos qui jamdudum erant, vel fuerant credentes in eum tunc, sicuti jam dictum est, sine dubio lavit, et ex illis valde multis hominibus soli Deo numerabilibus una consistens Ecclesia tunc renata est de latere Christi dormientis dormitione mortis, secundum similitudinem mulieris, quae formata est de latere viri dormientis dormitione somni; mihi autem volenti incorporari eidem Ecclesiae positum est ad fores ejus sacramentum ejusdem regenerationis positione dicentis, Euntes docete omnes gentes, baptizantes eos in nomine Patris, et Filii et Spiritus sancti (Matth. XXVIII). #### JUD. Pro velle tuo loqueris; secundum intentionem tuam Scripturarum voces ducis ac reducis et trahis quo vis. Mihi autem ratio suppeditat, ut persistam immobilis firmiter tenens, quod Jesus ille, quem crucifixerunt patres mei non sit Messias, id est Christus, quem exspectaverunt patres mei. Nam si ille est, ubi sunt bona Jerusalem et prospera Sion? ubi exsultatio Jacob, et laetitia Israel tantis promissa prophetarum vocibus, quod abundare deberet in adventu ejus? Imo, postquam venit iste Jesus, non solum non factum est illud, quod, exempli gratia, nunc memorabo de propheta Zacharia dicente: Et sedebit Jerusalem secura, et haec erit plaga, qua percutiet Dominus omnes gentes, quae pugnaverunt adversus Jerusalem, et congregabuntur omnium gentium divitiae in circuitu, aurum et argentum et vestes satis multae (Zach. XIV). Verum ipsa Jerusalem nunquam sic percussa, suo quoque auro et argento vestibusque spoliata, et ipsa subversa fuisse legitur sicut est nunc a tempore illo quo fuit ille, quem dicis Christum, regem Sion, regem Jerusalem. Num igitur de isto diceret propheta illud, quod ante meministi: Exsulta satis, filia Sion, jubila, filia Jerusalem, ecce Rex tuus venit tibi justus et Salvator? (Zach. IX). ####  |