| #### CAPUT IX Quid sit ad vesperam agnum immolari, et prius postes sanguine ejus signari, ac deinde carnes ejus manducare. |

| #### ####
| #### “Et immolabit eum universa multitudo filiorum Israel ad vesperam.” |
#### #### Vespera praesens saeculi aetas, in qua nos sumus, ####
| #### “in quos, ut ait Apostolus, fines saeculorum devenerunt (I Cor. X),” |
#### #### recte dicitur. Porro ####
| #### “universa multitudo filiorum Israel” |
#### #### universitas credentium est. Quae quandocunque sit per orbem terrarum diffusa unus est Agnus quem in tot locis immolat, unus est panis quem frangit, unus est Christus, cujus manducat carnem et sanguinem bibit, dummodo id quod sequitur spiritualiter testimonium habeat catholicae fidei: ####
| #### “Sument, inquit, de sanguine, et ponent super utrumque postem, et in superliminaribus domorum in quibus comedent illum.” |
#### #### Quidnam sit sanguis Agni, non jam audiendo, sed bibendo didicimus. Qui sanguis super utrumque postem ponitur, quando non solum ore corporis, sed etiam ore cordis hauritur. In utroque enim poste sanguis Agni est positus, quando sacramentum passionis illius ore ad redemptionem sumitur, ad imitationem quoque intenta mente cogitatur. Nam qui sic Redemptoris sui sanguinem accipit, ut imitari passionem ejus necdum velit, solum in uno poste sanguinem posuit. Qui etiam in superliminaribus domorum ponendus est. Quid enim spiritualiter domos, nisi mentes nostras accipimus, in quibus per cogitationem habitamus? Cujus domus superliminaris est ipsa intentio quae praeeminet actioni. Qui igitur intentionem cogitationis suae ad imitationem Dominicae passionis dirigit, in superliminari domus, Agni sanguinem ponit. Vel certe domus nostrae ipsa sunt corpora, in quibus quousque vivimus, habitamus. Et in superliminari domus, Agni sanguinem ponimus, quia crucem passionis illius in fronte portamus. Aliter: ####
| #### “Sument de sanguine agni,” |
#### #### etc. Notandum quia prius oportet domum signari sanguine Agni, et tunc demum carnes ejus in illa manducari. Hoc vere legitimum ac necessarium est, nec aliter digne fieri potest. Etenim prius oportet quemque baptizari in morte Agni, id est Christi, prius, inquam, complantatum fieri, similitudini mortis ejus, ut sit et resurrectionis (Rom. VI), atque ita consecrata domo, tunc demum intus mensae vivificae participari. Sunt autem notae sanguinis tres, duae scilicet in utroque poste, tertia in superliminari. In nomine enim Patris et Filii et Spiritus sancti baptizamur, quae tria nomina sive tres personae sunt, sed unus Deus. Cujus videlicet trini nominis confessio, dum fide passionis Christi perornatur, unius ostii duo postes cum superliminari Agni sanguine titulantur. ####  |