| ### PROLOGUS RUPERTI IN JOELEM PROPHETAM ###  |

| #### CAPUT SINGULUM |

| #### ####
| #### “Qui operantur in me, ait Sapientia, non peccabunt, et qui elucidant me, vitam aeternam habebunt (Eccli. XXIV).” |
#### #### Sapientia quae haec loquitur, Christus est, quem et Apostolus praedicat ####
| #### “Dei virtutem et Dei sapientiam (I Cor. I),” |
#### #### quae et alibi protestatur: ####
| #### “Ego, inquiens, ex ore Altissimi prodivi primogenita ante omnem creaturam (Eccli. XXIV).” |
#### #### Haec sapientia maxime in prophetis latet, et idcirco elucidari postulat, magnam elucidantibus sese remunerationem, id est vitam aeternam repromittens. Tantae remunerationis spe, studium nostrum nos exigui sanctorum Patrum conjungimus studiis, qui summopere desudaverunt, tam in propheticis quam in caeteris sanctis Scripturis, hoc studentes ut sapientia Dei Christus quae latebat in illis posset agnosci, et faciem ejus expositio clara legentibus insigniter ostenderet, quam sub litterae grosso velamine providentia sancti Spiritus indignis occultam esse voluit. Hanc vitae aeternae spem prima jam et praeparatoria merces corroborat atque laetificat, si fiat nobis quod promisit, dicens: ####
| #### “Et qui operantur in me, non peccabunt. Sicut enim multam malitiam docuit otiositas (Eccli. XXXIII),” |
#### #### sic econtra occupatio bona et meditatio Scripturarum saepe cogitationes nequam, et grandia quae subintrare poterant, excludit peccata. Fere de omnibus, quae scriptitare audemus vel hactenus ausi fuimus, haec apud omnes nostra responsio vera esse potest, ut nequaquam praesumptioni seu vanae temeritati deputent, quod nos postremi homines, post magna sanctorum Patrum opera in scripturis Sapientiae quidquam operamur, quia videlicet idcirco taliter exercemur, ut secundum promissiones ejus et in praesenti non usquequaque peccemus, et in futuro vitam aeternam habeamus. Igitur oculo simplici, id est intentione fideli te requirentes teque elucidare cupientes, nos aspirando praeveni et adjuvando prosequere, Sapientia Dei, quae in te operantibus teque elucidantibus, tantam remunerationem repromittis, et post Osee secundum Joel, qui illum in ordine duodecim prophetarum sequitur, revelata facie nobis annue contemplari. |