| #### VERS. 7, 8. |

| #### #### Si videris calumnias egenorum, et violenta judicia, et subverti justitiam in provincia, non mireris super hoc negotio, quia excelso excelsior est alius, et super hos quoque eminentiores sunt alii, et insuper universae terrae rex imperat servienti. Qui non vult credere, quod mundus lege regatur, propterea quoniam impietas injustitiae dominatur, ejus mentem et voluntatem praeoccupat Ecclesiastes. Ne mireris, inquit, quod iniquus vexet egenos, aut quia jus summum sit saepe malum tibi summum. Quicunque iniquus erit, non impune abibit, et injuste punitus non ibit inultus. Veniet debita poena malo, quamvis pede claudo. Qui in sordibus est, sordescat adhuc, et justus justificetur adhuc (Apoc. XII). Si aspicias conditionem nostrae naturae, quibus est eadem sors eamdem sortiuntur legem. Sed libertas arbitrii, quae jam omnia vitiavit, abstulit aequalem conditionem vivendi. Iste praeest, ille subest, abundat tibi facultas, mihi deest et tenuis victus, alter regit, alter regitur, hic servit, hic dominatur, unus punit, alter punitur. Hoc autem libertate meremur. Virtus, vitium, vis, segnities, dolus, ars et jus reddunt dissimiles quos Creator creavit similes. Tales fecit culpa, non tales fecit gratia. Quis ergo ista arrogabit Deo? Quis ei deroget quod mala patimur, quae perpetienda lucramur? Non homines soli hac disparilitatis sorte monentur, nec solos egenos vexat inflicta calumnia. Piscibus, feris, avibus, serpentibus atris, quos natura parens condidit, sorte dispares sunt. Unde dolus piscibus? unde fraus brutis animalibus? Decipit arte fera feram, piscis in aqua piscem. Est lupus in terris, est lupus in mari unius pene furoris ingluvia pleni. Raptorem alter devorat raptor, et alter eumdem. Locusta devorans multa a seleuce devoratur. Quis dedit aquilae regnare inter aves? Quis dedit leoni regnare super omne genus ferarum? Omnes rugitu terret, ipsum nullus. Ne autem de me mirer, sic me magistrat natura, sciens certo distinguere fine jus et legem, me tenet sub jure suo, et refrenat lege sua. Tenet natura jus quod Deus ei praefixit. Accepit et leges tanquam impositos sibi frenos, ne vagetur liberius justo. Omnes aequales creati sumus, sed prohibemur aequales esse praescripta lege, quod magis et minus suscipit usus naturae. Viribus, ingeniis, usu artis inaequales sumus, capientes plus sive minus. Sunt etiam inaequales mundi honores, et distinctus est gradibus suis orbis dominatus. Cur ergo mirer si ego jure aut lege refrener? Iste mihi praecellit, major illi supereminet. Sunt et alii qui istis altius praeemineant, et gubernent, sicut rex praecellit, cui servit machina mundi. Non aliud dixit Ecclesiastes, quam dicturus erat Petrus sive Paulus, et ipse Deus. Ait enim Paulus: Non est potestas nisi a Deo (Rom. XIII). Item: Omnis anima potestatibus subjecta sit (ibid.). Et Dominus: Reddite quae sunt Caesaris Caesari, et quae sunt Dei Deo (Matth. XXII). Unus qui praesit multis cognovit orbis subditum et alternam vicem miratur, ut unus et idem serviat et regnet, leo parvis, muscula magnis. Quem timent multi, multos et ipse formidat, et quem timent parvi, parvos ipse magnus timet. Quare elephas murem, quare leo gallum timet album? Scorpio fortissimum occidit pungendo leonem, atque draco tam grandem sternit fraudando elephantem. Accipe reges, qui aut praeemineant principibus, quos verus rex hic exercet in umbra regnandi, aut quod verius est, coeli accipe primates, non quidem singillatim vel publica regentes regna. Ipsos etiam non merito, non ordine, sed nomine et actu pares esse cognoscas. Non est enim par aliqua potestas. In Deo autem solo par est et summa potestas. ####  |