| #### CAPUT XIV. De eo quod Nazaraeus fore praenuntiatus est, et de injuncta matri continentia, quo sensu ad Christum et Virginem ejus matrem aspiciat. |

| #### #### Sterilis, inquit, es absque liberis, sed concipies et paries filium. Cave ne vinum bibas ac siceram, nec immundum quidquam comedas, quia concipies et paries filium, cujus non tanget caput novacula. Erit enim Nazaraeus Dei ab infantia sua, et ex matris utero: et ipse incipiet liberare Israel de manu Philistinorum. Jam ex hoc ipso quod sterili ex matre nasciturus Samson promittitur, magnis et primis comparabilis est patribus Isaac, et Jacob, et Joseph, qui omnes steriles diu matres habuerunt, omnesque, fide promerente, superno munere deficienti naturae dati sunt, et in factis suis Christi Domini nostri figuram praetulerunt, quem non more suo natura, sed praecipua prae omnibus Nazaraeis, factum de ventre virgineo protulit gratia. Matris vel mulieris hujus sterilitas, beatae Mariae secundum figuram est virginitas. Quid enim secundum naturam sterilius virginitate? Igitur ubi apparet angelus Domini, dicens huic, Sterilis es et absque liberis, sed concipies et paries filium, in mentem nobis veniat Gabriel angelus Domini, dicens illi: Virgo es, et non cognovisti virum, sed ecce concipies et paries filium (Luc. I). Nempe et quod huic ait, Cave ne vinum bibas ac siceram, nec immundum quidquam comedas, quia concipies et paries filium, cujus non tanget caput novacula, illa mystice praeparatio est, quae in his angeli verbis intelligenda est: Spiritus sanctus superveniet in te et virtus Altissimi obumbrabit tibi. Ideoque quod nascetur ex te sanctum, vocabitur Filius Dei (ibid.). Denique beatae Virgini Spiritu sancto superveniente, purificari, vinum ac siceram non bibere, et immundum non quidquam comedere fuit. Vinum quippe ac siceram bibere, vel immundum quid comedere, est voluntatem carnis amare, virilesque per libidinem complexus admittere. Sed profecto omnem ejusmodi appetitum beatae Virginis superveniens Spiritus sanctus a mente et corpore ejus exclusit. Igitur vinum ac siceram non bibit, nec immundum quidquam comedit paritura filium: cujus, cum sit Filius Dei, caput tangere ei non debeat novacula, id est blasphema corrodere lingua. Quisquis enim negat illum esse Filium Dei, quisquis non hominem ac Deum, sed hominem tantum illum esse asserit, profecto caput ejus ausu sacrilego, et novacula nimis acuta radit, quod fecit Dalila meretrix (Judic. XVI), id est synagoga carnalis ingrata amanti. Erit enim, inquit, Nazaraeus Dei: Nazareus, inquam, Dei, id est sanctus Dei: quod et daemoniaca impuritas confessa est, Scio, inquiens, quis sis, sanctus Dei (Luc IV). Praeterea quod, oblato sacrificio Domino super petram, stante Manue et uxore ejus, flamma ascendit: Cumque ascenderet flamma altaris in coelum, angelus Domini in flamma pariter ascendit; illud nobis pulchre innuit, quia suscepto Deus Pater sacrificio virgineae fidei dicentis ad angelum: Ecce ancilla Domini, fiat mihi secundum verbum tuum (Luc. I): statim Spiritus sancti splendoribus casta replevit viscera, et recessit angelus ab ea. ####  |