| #### CAPUT XXII. De eo quod eunuchus non intrabit Ecclesiam Domini; quot sint eunuchorum species, et qualis eunuchus non ingrediatur in Ecclesiam Domini. |

| #### #### (CAP. XXIII.) Non intrabit eunuchus attritis vel amputatis testiculis et abscisso veretro in ecetesiam Domini. In Isaia legimus: Et non dicat Eunuchus: Ecce ego lignum aridum, quia haec dicit Dominus eunuchis: Si custodierint sabbata mea, et egerint quae volui, et tenuerint foedus meum, dabo eis in domo mea, et in muris meis locum et nomen melius, a filiis et filiabus nomen sempiternum dabo eis quod non peribit (Isa. LVI). Ergone sic sibi contraria sunt lex et prophetae, ut dicat lex, non intrabit eunuchus in ecclesiam Domini, dicat econtra Dominus in propheta: Dabo eunuchis locum in domo mea, et in muris meis? Quae est enim domus, aut qui muri Domini, nisi ecclesia Domini? Sed profecto intellectus eunuchi non idem hic est et illic. Illic enim in littera, hic autem in spiritu eunuchus intelligendus est, quia spiritualis est. Quapropter jam ipsas eunuchorum enumeremus species. In Evangelio Dominus dicit: Sunt eunuchi qui sic nati sunt; et sunt eunuchi qui ab hominibus facti sunt; et sunt eunuchi qui se castraverunt propter regnum coelorum (Matth. XIX). Haec tertia eunuchizatio, sive castratio, quia non ferro abscissionis, sed proposito fit castitatis, magis quidem spiritualis est, verumtamem non omnino, quia manifestus in carne caelibatus est. Et hi procul dubio laudabiles sunt eunuchi, quibus, juxta prophetam praedictum, dat Dominus locum in domo sua, et in muris suis nomenque melius a filiis et filiabus. Horum omnium generum de nullo veraciter dicas, quia non ingreditur ecclesiam Domini, nisi quod sacros tantum altaris bonores auctoritas canonica truncatis vel abscissis interdicit. Quapropter quaerendum adhuc est qualis sit ille eunuchus, qui non ingrediatur ecclesiam Domini. Quaerentibus hoc illis quoque illud sese offert quod alibi dictum est: Maledictus omnis qui non fecit semen in Israel. Neutrum quippe sine altero recte intelligi potest, quia videlicet verba quidem diversa, sensus tamen idem est. Igitur eunuchus qui non ingrediatur in ecclesiam Domini, et non faciens semen in Israel, qui et idcirco maledictus esse debeat, quia semen non fecerit in Israel, ille est, qui cum possit verbo aedificare proximum, mutus incedit, vel cum bona et utilia noverit, otiosa magis et vana diligit. Hic illi oppositus est qui se castravit propter regnum coelorum, quia videlicet quantum ille laudabilis est, eo quod facultatem habens naturalem seminandi filios, carnis continens est propter regnum coelorum, scilicet [ut] vacare possit orationi, et juxta apostolicum consilium tantum sollicitus sit quae sunt Domini: tantum hic detestabilis est, eo quod commissum habens talentum verbi Dei, quo ad aedificationem multorum bene possit operari et utiliter negotiari, vacat otio, et acceptam indigne gratiam negligit. ####  |