| #### CAPUT V. |

| #### #### Virgam secundam sive secundi ordinis, scilicet virgam Elysaei non quidem tam illustris, sed tamen eadem auctoritas divina sacravit. Accinge lumbos tuos, ait ille ad Giezi, et tolle baculum meum in manu tua, et vade. Si occurrerit tibi homo, non salutes eum, et si salutaverit te quispiam, non respondeas illi, et pones baculum meum super faciem pueri (IV Reg. IV). Denique quod mystice significatum est per illud, quod virga Aaron tot signis flagellavit quidem Pharaonem, et Aegyptios, sed non evicit ut filios Israel dimitterent nisi per immolationem agni, ejusdem sacramenti signum fuit illud quod baculum suum praemisit quidem Elysaeus, et poni jussit super faciem pueri qui mortuus jacebat, et sic fecit Giezi, sed puer non revixit, usquequo per semetipsum accessit Elysaeus, et ascendit et incubuit super eum, posuitque os suum super os ejus, et oculos suos super oculos ejus, et manus suas super manus ejus, et incurvavit se super eum (ibid.). Quod est illud sacramentum? Nimirum magnum sacramentum pietatis, quod praedicatum est gentibus, creditum est in mundo, ait Apostolus (I Tim. III), quia quod impossibile erat legi, in qua infirmabatur per carnem, Deus Filium suum mittens in similitudinem carnis peccati, et de peccato, peccatum damnavit in carne (Rom. VIII), etc. Sicut virga Aaron infirmata est, et non effecit decem plagis, ut Pharao populum dimitteret, nisi agnus immolaretur, ita lex infirmata est, et non effecit decem praeceptis, ut princeps mundi hujus foras mitteretur, nisi Christus pateretur, et itidem sicut infirmatus est baculus Elysaei, nec effecit ut surgeret puer, nisi Elysaeus super eum incumberet, vel se incurvaret, sic infirmata est eadem lex, nec effecit ut genus humanum ad vitam aeternam rediret, nisi Christus temporalem nostram mortem susciperet. Ergo utramque, ut jam dictum est, et virgam Aaron pontificis, et virgam sive baculum prophetae Elysaei, eadem auctoritas divina sacravit, quia et cum virga Aaron fuit utique digitus Dei, et in Elysaeo mittente baculum suum, profecto erat idem mysteriorum opifex Spiritus Dei. ####  |