| #### CAPUT XXXVI. Quid sit spiritualiter, quod Jacob virgas ex parte decorticaverit: conceptusque tempore in conspectu ovium posuerit. |

| #### #### Et ait Laban: Inveniam gratiam in conspectu tuo. Experimento didici quod benedixit mihi Deus propter te. Constitue mercedem tuam, quam dem tibi. At ille respondit: Tu nosti quomodo servierim tibi, et quanta in manibus meis fuerit possessio tua. Modicum habuisti antequam venirem ad te, et nunc dives factus es: benedixitque tibi Dominus ad introitum meum. Justum est igitur ut provideam aliquando etiam domui meae. In praesenti lectione habemus quia tollens Jacob virgas populeas virides, et amygdalinas, et ex platanis, ex parte decorticavit eas, detractisque corticibus in his quae spoliata fuerant, candor apparuit, illa vero quae integra erant, viridia permanserunt. Quid est virgas virides amygdalinas, atque ex platanis, ante ora gregum ponere, nisi per Scripturae sacrae seriem antiquorum Patrum vitas atque sententias in exemplum populis praebere? In quibus dum plerumque intellectum litterae fugimus, quasi corticem subtrahimus, et dum, plerumque intellectum litterae sequimur, quasi corticem reservamus. In primis igitur et praesentem locum hac similitudine considerandum suscipiamus. Est enim haec vita patris nostri Jacob virga jure nominanda, quia videlicet, juxta rationis examen, recta est. Proinde ex parte dectracto cortice litterae, in eo quod spoliatum est interim allegoriae candor appareat: et ex parte cortice servato, res sicut gesta est in exemplum trahenda permaneat. Quomodo? Videlicet ut nunquam in Evangelio Christi carnaliter, exemplo hujus patriarchae nostri Jacob licito quadruplicanda conjugia praedicemus. Imo etiam uno, quod solum licitum est, abstinere consulamus: vetera enim hujusmodi transierunt, et ecce facta sunt omnia nova (II Cor. V). Post legem datam, non valuit hoc exemplum ad duas sorores in conjugium unius viri ducendas, quanto minus valere debet post legem sub evangelicae gratiae praesentia? Fuerit tunc tempus seminandi vel lapides spargendi, nunc autem metendi, et lapides colligendi tempus est (Eccle. III). Igitur in hujusmodi detracto litterae cortice, intimus quaeratur candor allegoriae, ut superius jam dictum est. Porro quod deinceps ait Jacob, justum est igitur ut provideam aliquando etiam domui meae, scilicet congruae mercedis exactione, sic in Evangelio Christi pro exemplo haberi debet, ut nullatenus amoveatur exterior cortex litterae, sed res ut gesta est sic habeatur pro lege consonante auctoritate evangelica qua dictum est: Dignus est operarius mercede sua (Luc. X). ####  |