| #### CAPUT XXXIII Quid significet quod tertio quoque dictum est: |

| #### ####
| #### “Crescite et multiplicamini.” |
#### #### Vos autem crescite et multiplicamini, et ingredimini super terram, et implete eam. Tandem et hoc tertio, unius ejusdemque benedictionis verba super hominum reliquias edita sunt. Sicut tertio columbam emisit ipse Noe, sic tertio nihilominus super ipsum et filios ejus sermo benedictionis effusus est. Et recte, quia videlicet, ut supra jam dictum est, columba Spiritus sancti gratiam significat et benedictio Dei non aliud quam Spiritus sancti effusio est. Igitur unus idemque Noe et tertio benedictionem accipit, quia videlicet unus idemque Christus, et quia Deus est, Spiritum sanctum mittit et tribuit, et, quia homo est, benedictionem tam in seipso quam in suis accipiat membris. In seipso, dum de Spiritu sancto concipitur ex utero Virginis, dum baptizatur et Spiritus sanctus visibili specie super illum descendit, dum resurgit a mortuis et ita ingreditur in gloriam regni sui, sicut in typum ejus, ut superius jam dictum est, tertio fuit unctus rex David. In membris autem suis, dum per fidem ejus in baptismo, quisque nostrum remissionem peccatorum accipit, dum deinde manuum impositionem, dum tandem in resurrectione aeternam pro eadem fide percipit remunerationem. Et notandum quod in ipso benedictionis verbo triplici, pulchre signantur haec eadem incrementa hujus gratiae Spiritus sancti. Primo namque dictum est, ingredimini super terram, crescite et multiplicamini super eam; secundo dictum est, crescite, multiplicamini; additumque est, sit terror vester super cuncta animantia terrae; tertio, crescite et multiplicamini et ingredimini super terram et implete eam. Ultimum hoc dictum cum primo pene unum est, quia dictum est primo, ingredimini super terram, crescite et multiplicamini super eam, hic vero, crescite et multiplicamini, et ingredimini super terram et implete eam. Unum, inquam, haec esse videntur, sed ipso differunt ordine verborum. Illic prius dictum est, ingredimini super terram, ac deinde, crescite et multiplicamini super eam; hic autem prius, crescite et multiplicamini, ac deinde, et ingredimini super terram et implete eam. Illic itaque, ingredimini super terram, inquit, et subauditur, ad operandum: hic autem, ingredimini, subauditur, ad regnandum. Sunt enim duae praedestinatorum vocationes: altera, qua vocamur ad fidem, de qua dicit Apostolus: Quos autem praedestinavit, illos et vocavit (Rom. VIII); altera, qua vocandi sumus ad regnum, juxta fidem Evangelii, dicente rege his qui a dextris ejus erunt: Venite, benedicti Patris mei, percipite regnum quod vobis paratum est ab origine mundi (Matth. XXV). Bene ergo in prima benedictione prius est ingredi terram, et sequens, crescere et multiplicari, quia videlicet qui praesentem Ecclesiam ingredimur, crescere et multiplicari debemus, alios vocando, juxta illud: Qui audit dicat: Veni (Apoc. XXII). In ultima vero prius est crescere et multiplicari, et sequens ingredi super terram, et implere eam, quia profecto post omnia crementa vel multiplicationes erit illa ingressio in regnum Dei, post quam jam non est crescere et multiplicari, jam, inquam non est audire et dicere, veni. Horum medium est, ubi cum dixisset, crescite et multiplicamini, statim addidit, et sit terror vester super cuncta animantia terrae, quo videlicet secunda significatur effusio Spiritus sancti, qua, ut superius jam dictum est, sancti apostoli fortes et fervidi effecti, non solum non timuerunt, sed etiam timendi et terribiles cunctis bestialiter viventibus esse meruerunt. ####  |