| ### DE OPERIBUS SPIRITUS SANCTI ### LIBER OCTAVUS ### DE PIETATE ###  |

| #### CAPUT PRIMUM. De sancto pietatis Spiritu, quam recte illi totum quod sumus, quod vivimus, ascribimus, et quod iste saepius in Scripturis nomine olei significetur, oleum autem in signum hujus gratiae de meritoria taberna Romae per totum diem fluxit, quando natus est Christus Filius Dei. |

| #### #### Sanctum pietatis Spiritum, qui deinde ordine sequitur, nos maxime pauperes atque inopes submissa mente adoramus, confitentes illi, quia qui neque sapientes fuimus, neque intelligentes, neque consulti aut consultores, neque fortes, neque multam scientiam habentes, nunc vivimus ex hac abundantia gratiae Spiritus pietatis, juxta quod ait proprium illud habitaculum omnis gratiae et omnis misericordiae: Spiritus Domini super me, eo quod unxerit Dominus me. Ad annuntiandum mansuetis misit me, ut mederer contritis corde (Isa. LXI; Luc. IV), etc. Ista enim illa est gratia quae hodie cum domus Dei vocatorum, ex diversis conditionibus atque ordinibus venientium multitudine impleta est, premit ejusdem Dei et Patris oculos, ne videat quales fuerimus, aut recogitet unde venerimus, et ecce qui eramus insipientes, ambulamus inter sapientes; qui eramus hebetes, habitamus inter intelligentes; qui eramus inconsulti, sedemus inter consiliarios salutis; qui eramus infirmi, gradimur inter fortes; qui eramus indocti, gloriamur inter scientes; qui eramus omnino turpes, ecce conspicimur inter sanctos pulchritudine justitiae florentes. Haec est illa pietas, et haec sunt illa pietatis opera, propter quae hunc Spiritum sanctum sancta Scriptura saepius sub nomine olei designat. Impinguasti, inquit, in oleo caput meum (Psal. XXII). Item: Ut exhilaret faciem in oleo (Psal. CIII). Et alibi: Et computrescet jugum a facie olei (Isa. X). Bene ergo et venerabiliter, quando in Bethlehem Judae de beata Virgine natus est Dominus Jesus Christus, oleo laetitiae prae omnibus sanctis unctus, unde et dicitur Christus. In diebus illis Romae, ut historiae tradunt fons olei largissimus de taberna meritoria, per totum diem fluxit. Quo signo quid evidentius quam pietatis et miserationis abundantia peccatoribus Christo nascente de coelo fluxisse declarata est? Quod enim de meritoria taberna per totum diem Romae oleum fluxit, hoc significavit quod de hospita Ecclesia, quae tanquam multis diis prostituta fuerat, per omne tempus Romani imperii poenitentibus daretur in remissionem peccatorum dulcedo supernae consolationis, et ubi regnaverat procacitas turpitudinis superabundaret mansuetudo religionis. Sed jam nunc ordinem prosequentes dicamus quomodo post abundantiam, vel cum ipsa abundantia scientiae, de qua praecedenti volumine diximus, hic in Ecclesia sua Spiritus pietatis evidentius operatus sit, et primo quid ipsa pietas sit. ####  |