| #### CAPUT XI. Quod in caeteris apostolis idem praedicandus sit Spiritus fortitudinis. |

| #### #### Eadem in caeteris quoque apostolis mutatio dextrae Excelsi, idemque praedicandum est opus Spiritus sancti, Spiritus fortitudinis. Omnes quippe ante adventum ejus infirmi erant, et per adventum ejus fortes facti sunt. Ubi enim ministri comprehenderunt Jesum, relicto eo, omnes fugerunt, sicut praedixerat illis (Matth. XXVI). Modo, inquit, creditis? Ecce venit hora, et jam venit, ut dispergamini unusquisque in propria, et me solum relinquatis (Joan. XVI). Ergo infirmi erant, et isto confortatore opus habebant. Propterea dicebat continuo, ascensurus in coelum: Ego mittam promissum Patris mei in vos. Vos autem sedete in civitate, quoadusque induamini virtute ex alto (Luc. XXIV). Venit ista virtus, et induit eos, et sic fortes reddidit, ut terrorem nemo incuteret illis. Scriptum est enim: Et convocantes apostolos caesis denuntiaverunt, ne omnino loquerentur in nomine Jesu, et dimiserunt eos. Et illi quidem ibant gaudentes a conspectu concilii, quoniam digni habiti sunt pro nomine Jesu contumeliam pati (Act. V). Vera ergo erant virtute induti in fortitudine gaudentes, in gaudio fortes, de quo itidem dixerat eis: Iterum autem videbo vos, et gaudebit cor vestrum, et gaudium vestrum nemo tollet a vobis (Joan. XVI). Hanc illis collatam fortitudinem, sive firmitatem, per istum fortitudinis spiritum Propheta longe ante praevidens: Coeli, inquit, enarrant gloriam Dei, et opera manuum ejus annuntiat firmamentum (Psal. XVIII). Coelos dixit eos qui prius terra erant, firmamentum nuncupavit eos qui prius infirmi fuerant. Et recte. Sic enim confirmati, omnem terram praedicatione intonando, et miraculis fulgurando attonitam reddiderunt, nam sicut subjunctum est: In omnem terram exivit sonus eorum, et in fines orbis terrae verba eorum (ibid.). Andreas Achaiam, Matthaeus Aethiopiam, Thomas et Bartholomaeus Indiam, caeterique apostolorum, caeteras partes orbis terrarum praeliaturi, cum vexillo crucis invaserunt, et victoris Christi titulos victi diaboli partibus inferentes, suum libenter sanguinem superaddiderunt, et ubique terrarum Ecclesiam suo sanguine plantaverunt. ####  |